text:
Page 5 of 8
IBYIZA BY'ABASANGIRANGENDO (Imana ibishimire):
Umusangirangendo (UMUSWAHABA) ni nde? Umusangirangendo bisobanuye umuntu wese wabonye Intumwa y'Imana Muhamadi (amahoro y'Imana amubeho), akayemera (akaba umuyislamu) kandi agapfa akiri umuyislamu. Ibyiza n'agaciro k'abasangirangendo (Abaswahaba) Abasangirangendo b'Intumwa y'Imana bari inyangamugayo, bubahaga cyane Imana n'Intumwa yayo, bitangiye idini y'Imana bafasha intumwa y'Imana mu kuyamamaza no kuyiteza imbere bakoresheje imitungo yabo n'imitima yabo. Ibyiza byabo Imana yabivuzeho henshi mu mirongo ya Qur'an ndetse no mu mvugo z'intumwa y'Imana nyinshi zigaragaza ibyiza n'agaciro kabo, ibyo byose rero bitegeka umwemera mana nyakuri kubakunda, kubishimira no guhora abasabira ibyiza ku Mana. Icyo Imana yabavuzeho muri QUR'ANI Ntagatifu; Imana yavuze byinshi muri Qur'an bigaragaza ibyiza by'abasangirangendo n'agaciro kabo mu idini ya Islam, muri byo Imana iragira iti:
"Ariko Intumwa na babandi bemeye hamwe nayo,bitanze bakoresheje imitungo yabo na roho zabo,abo nibo bafite ibyiza kandi nibo bazatsinda. Imana yabateguriye ijuru munsi yaryo hatemba imigezi, bazabamo igihe cyose, iyi niyo nsinzi ihambaye".
Qur'an 9:88-89
Na none Imana yaragize iti:
"Na babandi babaye abambere mu kuba abayisilamu aribo bamuhajiruna (abimutse bava i Makka bahungira i Madina) naba Answaru (Abari batuye i Madina babakiriye) n'ababakurikiye mu byiza, Imana yarabishimiye nabo barayishimira, yanabateguriye ijuru munsi yaryo hatemba imigezi, bazabamo igihe cyose, iyo ni intsinzi ihambaye".
Qur'an 9:100
Iyi mirongo ya Qur'an ntagatifu n'indi itavuzwe hano, iragaragaza ibyiza n'agaciro Imana yahaye abaswahaba, kugeza ubwo itangaje ko yabishimiye nabo bakayishimira. Ibyo byose birerekana ko abaswahaba bafite icyubahiro n'agaciro gakomeye muri Islam, kuko batatswe n'Imana ibazi neza, kandi icyo Imana ivuze niko kiba kiri. Bityo buri mwemera wese ategetswe kubakunda no kubishimira mu mutima we,kuko ibyo nibyo biranga abemera mana bazaza nyuma y'abasangirangendo, kuko Imana yabategetse uko bagomba kwitwara ku bababanjirije mu kwemera, igira iti: babandi baje nyuma yabo, bategetswe kubasabira bavuga bati "Nyagasani tubabarire ibyaha byacu, ubabarire n'ababavandimwe bacu babandi batubanjirije mu kwemera, kandi ntuzashyire mu mitima yacu urwango kuri babandi bemeye, Nyagasani mu by'ukuri ni wowe nyir'ukubabarira kandi ni wowe nyir'impuhwe".
Qur'an 59:10
Uyu murongo wa Qur'an uragaragazako umwemera Mana wese ategetswe gusabira abasangirangendo, akanasaba Imana ko imurinda urwango n'umutima mubi kuri bo. Ariko ikibabaje ni ukuba abashiyat na answarullah barahisemo kuzuza imitima yabo urwango n'umutima mubi ku basangirangendo b'Intumwa y'Imana kandi Imana ibategeka kubakunda, banahitamo kubasabira imivumo mu gihe Imana ibategeka kubasabira impuhwe zayo. Ibyiza by'abaswahaba kandi ntabwo byavuzwe muri Qur'an gusa ahubwo banavuzwe mu bitabo byose Imana yahishuriye Intumwa zayo aribyo: Taurat yahishuriwe Intumwa Mussa na Injili (Ivanjiri) yahishuriwe Intumwa Issa,aho hose hahanuwe ko Intumwa Muhammadi izagira abasangirangendo b'inyangamugayo bazaba bubaha banakunda Imana n'Intumwa yayo,
Reba Qur'an 47:29.
Icyo Intumwa Muhamadi (Imana imuhe amahoro n'imigisha) yavuze ku basangirangendo bayo (abaswahaba) Intumwa y'Imana yavuze byinshi bigaragaza agaciro n'urwego rw'abasangirangendo, muri byo hari aho yagize ati: "Abantu beza kurusha abandi ni babandi twabanye (abaswahaba), hagakurikiraho abaje nyuma yabo (Tabi-ina), hagakurikiraho abaje nyuma yabo (Tabi-i Tabi-ina)". Yakiriwe na Bukhariy na Mus-lim Na none Intumwa yaragize iti:
"Ntimugatuke umwe mu basangirangendo banjye, kuko umwe muri mwe n'ubwo yatanga zahabu ingana n'umusozi wa Uhudi(uri i Madina), ntiyageza ku kiganza cy'ibyatanzwe n'umwe muribo, nta n'igice cyacyo".
Yakiriwe na Bukhariy na Mus-lim
Na none Intumwa yaragize iti:
"Ntawe ubakunda usibye umwemera nta n'ubanga uretse indyarya (Umunafiq)".
Yakiriwe na Bukhariy na Mus-lim
Imiterere n'imibereho myiza y'abasangirangendo yari intangarugero ku batuye isi, bubahaga cyane amatageko y'Imana n'Intumwa yayo Muhamadi (Imana imuhe amahoro n'imigisha), baharanira kwamamaza Islam no kuyigeza ku bantu bose. Bahoraga bagera ikirenge mu cy'Intumwa y'Imana mu byo bakoraga byose. Baremeye baritanga bigomwa ibyabo kubera Allah. Nyuma yo kubona iyi mirongo ya Qur'an ntagatifu n'imvugo z'Intumwa y'Imana Muhamadi (Imana imuhe amahoro n'imigisha) zigaragaza ibyiza by'abaswahaba, ibyo byose bigaragaza ko kubatuka no kubasebya ari icyaha gikomeye kuko ari ukuvuguruza Imana n'Intumwa yayo Muhamadi (Imana imuhe amahoro n'imigisha).


c: text/html

text:
Abagore babyarira mu Kigo Nderabuzima cya Mucubira mu Murenge wa Cyabakamyi, bavuga ko batumwa buji n’abaforomo zo kumurikisha mu gihe baba bababyaza.
Umwe muri bo agira ati“Abaforomo badusaba kwigurira buji yo kumurikisha batubyaza, abafite ubushobozi bajyana amatoroshi, hari n’igihe umuntu abyara bacanye itara rijyamo peterori.”
Ntakirutimana Eugenie agira ati “Iyo ugiye kubyara nijoro bagutuma buji. Twarabimenyereye, umuntu ajya kubyara yitwaje buji. Ni ibintu bitubangamira cyane, kuko hari nk’igihe izo wajyanye zishobora gushira utarabyara ugasanga bibaye ibibazo.”
Umuyobozi w’Ikigo Nderabuzima cya Cyabakamyi, Hajabakiga Pierre, avuga ko abagore batumwa buji zo kumurika aho baruhukira, badatumwa izo kumurikisha bababyaza, gusa akemeza ko ikibazo cyo kutagira umuriro mu buryo buhoraho kibagoye cyane mu gihe cy’imvura.
Yagize ati “Barabeshya ntawe dutuma buji zo kumurikisha aho abyarira, ahubwo bigurira izo kumurikisha mu cyumba baruhukiramo bamaze kubyara. Natwe twemera ko ikibazo gihari ariko mu bushobozi bwacu ntacyo twagikoraho.”
Akomeza agira ati“Iyo ari mu gihe cy’izuba nta kibazo tuba dufite kubera ko dukoresha amashanyarazi akomoka ku mirasire y’izuba. Mu gihe cy’imvura ni bwo duhura n’ikibazo gikomeye, kuko tugura buji, ubundi tukagura amabuye yo gushyira mu matoroshi. Ibyo ni byo biduha urumuri dukoresha tubyaza abagore. Ni ukubura uko tugira, mbese ni amaburakindi kuko rwose urumuri rwa buji ntiruba ruhagije.”
Umuyobozi w’Akarere ka Nyanza wungirije ushinzwe ubukungu n’iterambere, Kajyambere Patrick, yatangarije IGIHE ko mu rwego rwo gushaka igisubizo kirambye kuri iki kibazo ndetse n’ibindi biterwa no kuba nta muriro uharangwa, ngo bagiye kugeza umuriro muri uyu murenge mu minsi iri imbere.
Yagize ati “Icyo kibazo turakizi, uriya ni wo murenge wonyine utagira umuriro. Duteganya ko mu ngengo y’imari y’uyu mwaka na wo wazabona umuriro, ariko tuzafata no ku ngengo y’imari y’umwaka utaha, ubu inyigo yararangiye.”
Kajyambere kandi avuga ko ku bindi bikorwaremezo bitaba muri uyu Murenge birimo umuhanda ukoze neza, na byo bizagenda bikorwa buhoro buhoro ngo kuko byose bitakorerwa rimwe.
Uretse iki Kigo Nderabuzima cyazungukira mu kubona umuriro w’amashanyarazi, byitezwe ko n’ibindi bikorwa birimo iby’ubucuruzi, imyidagaduro, ndetse n’abakoraga urugendo rw’amasaha arenga atanu n’amaguru bajya i Nyanza gufotoza ibyangombwa bitandukanye na bo bazajya babikorera hafi y’aho batuye.

robotstxt: allowed

filter: keep


text:
Avoka (avocado) ni ikiribwa (cg se urubuto) gifitiye akamaro kenshi umubiri nkuko inzobere mu bijyanye n’imirire zibyemeza,kuko ikungahaye ku ntungamubiri nyinshi zitandukanye. Gusa hari benshi bazanga ku bo kumva ko ari iz’abana,ko nta musirimu warya avoka ndetse no kwibwira ko kuzirya byabatera kubyibuha cyane. Nyamara ariko siko bimeze kuko ahubwo igirira akamaro gakomeye umubiri wacu. Muri iyi nkuru tugiye kurebera hamwe akamaroka Avoka mu mubiri wacu.
Dore rero impamvu 5 zatuma urya igisate cya avoka byibuze buri munsi:
1. Avoka yifitemo vitamini nyinshi zigera kuri 20, ndetse n’icyitwa carotenoid lutein gisangwa mu biribwa nka karoti, imboga, n’imbuto zindi zitandukanye. Ibyo bikaba bifasha mu bijyanye no kurinda indwara z’ubuhumyi.
2. Avoka kandi uwayifunguye ntasonza cyane cyangwa ngo yumve abuze imbaraga mu mubiri; ku muntu udafite ibifungurwa byinshi, ni ngombwa kuyirya kuko igogorwa ry’ibiryo (digestion) rikorwa gahoro gahoro kandi neza kubera icyitwa Oleic acid yifitemo
3. Avoka ifasha kurinda umwana ukiri mu nda iyo nyina agiye ayifata ku buryo buboneye mu gihe atwite. Ku babyeyi baba bavuka mu miryango ikunda kugira indwara zikomoka ku kugira ibiro byinshi, kunywa itabi, gufata ibyo kurya birimo avoka ni ingenzi kuko avoka yigiramo vitamine yitwa folate ifasha mu kurinda umwana kuvukana inenge.
4. Avoka igabanya bifatika amavuta mabi yitwa cholesterol atera kwirundanya kw’ibinure mu mitsi no ku mutima, bimwe mu bintu by’ibanze bishobora gutera indwara y’umutima.Bityo gukoresha avoka bigufasha kwirinda indwara z’umutima ndetse n’imitsi.
5. Avoka kandi uretse gufasha mu kurinda indwara n’izindi nyungu zitandukanye, iri no mu biribwa bigira uburyohe bunogera benshi iyo iherekeje amafunguro mu buryo butandukanye ishobora gutegurwamo, cyangwa ikarishwa umugati.
Icyitonderwa:
Gusa avoka si byiza kuyigaburira cyane abana bari munsi y’imyaka umunani kuko umubiri wabo ntabwo uba uragira ubushobozi bwo kugogora amavuta karemano aba muri yo.
Sibyiza kurya avoka ku bantu bafite uburwayi bw’inyama y’umwijima kuko umwijima ariwo ufasha cyane mu igogorwa ry’ibinyamavuta; iyo urwaye si byiza na gato gufungura avoka kuko biwunaniza cyane.
Ese umuntu yemerewe kurya ingana iki ku munsi?
Ubushakashatsi butandukanye bwagaragaje ko byibura kurya igisate 1 buri munsi ni byo byiza ku mubiri w’umuntu.


text:
Mu murenge wa Nyamirambo Akagari ka Mumena mu mudugudu w’ Akarekare ho karere ka Nyarugenge mu mujyi wa Kigali hagaragara ingo zimwe na zimwe zidafite ubwiherero n’ izindi zifite ubwiherero buteye impungenge.
Abaturage badafite ubwiherero n’ abafite ubutujuje ibisabwa bavuga ko kutagira aho biherera bibateye impungenge. Bavuga kandi kutangira ubwiherero babiterwa no kubura amikoro.
Umwe ati “Impamvu ntafite ubwiherero nabuze ubushobozi nta kindi. Munteye inkunga mukampa nk’ amabati nabasha kubona ubwiherero”
Mugenzi we ati “Rwose mudukoreye ubuvugizi tukareba uko twabona amabati, natwe twabona ubwiherero bukwiye”
Yongeraho ati “Ntawe tuba tubibona ko butameze neza ariko aho kugira ngo ugende wandarika umwanda hirya no hino uba ukoze ibyo ushoboye. Nawe urabizi ko umusarane utameze neza kwihuta kwanduza abantu biba byoroshye”
Uretse ikibazo cy’ ubushobozi abo baturage banavuga ko ubuyobozi bwabo butaborohereza kubona ibyangombwa byo kubwubaka.
Muri uyu mudugudu w’ Akarekare hagaragara umwanda ukabije hakanumvikana umunuko mwinshi.
Nubwo bimeze gutya ariko Umunyamabanga nshingwabikorwa w’ Umurenge wa Nyamirambo Rwangeyo Laurent ntiyemeranya n’ abaturage bavuga ko batoroherezwa kubona ibyangombwa byo kubaka ubwiherero.
Yagize ati “Abadafite ubwiherero ntabwo ari umubare munini, twarababaruye aho ngaho no mu muganda ushize twabatangarije ko turi muri gahunda yo gukangurira abantu kuza kwaka ibyangombwa byo kubaka ubwiherero, ubwo wenda wasanga ari abataraje mu muganda.”
Ikibazo cy’ abaturage badafite ubwiherero gikunze kugaragara hirya no hino mu gihugu cyane cyane mu bice by’ icyaro.
Mu karere ka Ngoma ho abaturage bafatanyije n’ ubuyobozi bashyizeho gahunda yo gufashanya kubaka ubwiherero yiswe ‘ Ubwisungane mu kubaka ubwiherero’


text:
Uyu mukobwa amaze imyaka ibiri yinjiye mu muziki, yamenyekanye cyane mu ndirimbo yakoranye na Urban Boyz bise ‘Ich Liebe Dich’, bisobanuye ‘Ndagukunda’ mu Kinyarwanda. Yavukiye mu Rwanda ariko ahita ajya kuba mu Budage ari naho yiga . Nyina ni Umunyarwandakazi naho se akaba Umudage.
Babo w’imyaka 16 y’amavuko aririmba Ikinyarwanda kivanzemo Ikidage. Ni umu- métisse uvuka ku munyarwandakazi naho se akaba umudage. Uko asa bituma bamwe bamutangarira iyo bamubonye ndetse hakaba abamwikangamo umuzungu uzi kuvuga Ikinyarwanda gusa avuga ko yiyumva nk’Umunyarwanda cyane akaba ari nayo mpamvu amaso ye ayahanze u Rwanda mu cyerekezo yahaye umuziki we.
Babo ubusanzwe witwa Barbara Teta avuga ko yakuze ari umwana ufite inzozi zitandukanye zirimo izo kuzaba umukinnyi wa ruhago ukomeye cyangwa akaba umunyamuziki w’intangarugero nubwo ngo yitinyaga ndetse akishisha kugaragaza iyo mpano.
Mu kiganiro uyu mukobwa yagiranye na IGIHE, yagize ati "Umuziki ni impano nakuranye. Nk’abandi bana bose uko bamera, nanjye nari mfite impano nyinshi, nakuze nkunda cyane umupira n’umuziki ndetse nanakinnye igihe kirekire ariko kuririmba nkabikunda ntinya kubikora. Nyuma Imana yaje kumpitiramo umuziki, umupira ndawukunda cyane ku buryo nanawukinnye kugera mu ikipe ya Bayern Münich y’abato ariko birangira umuziki unyiyeguriye."
Yongeyeho ko amaze kugaragaza inzozi afite zo kuzaba umuhanzi, yishimiye cyane uko yashyigikiwe n’ababyeyi be batahwemye kumufasha haba mu buryo bw’amafaranga, kumwungura inama zamwubatse kandi zikimwubaka no kumutegurira uburyo azakora umuziki utabangamiye amashuri aho yiga mu Budage.
Uyu muhanzikazi umaze iminsi mu kiruhuko cy’ishuri mu Rwanda, afite musaza we [bahuje nyina gusa] w’imyaka 20 na we uba mu Budage. Aba bombi baherutse gukorana indirimbo bise ’Friday’ ndetse bakaba basohoye n’amashusho yayo.
Uwo mushinga Babo yakoranye na musaza we avuga ko awitezeho gukomeza kuzamura urwego ariho mu muziki, yawukurikije izindi ndirimbo zirimo iyitwa ’I Want You Back’, ’That’s My Life’, n’indi yitwa ’Urwa Gasabo’ ivuga ibyiza by’u Rwanda.
Ikiganiro kirambuye IGIHE yagiranye na Babo winjiye mu muziki aririmba Ikidage
IGIHE: Babo ubundi ni muntu ki?
Babo: Nitwa Teta Barbara, nkoresha izina rya Babo nkaba ndi ni umunyarwandakazi, uba mu Budage ariko wavukiye mu Rwanda, mfite imyaka 16.
IGIHE: Uriyumva gute kuba uri mu Rwanda aho wavukiye?
Babo: Ndabyishimira cyane kuba naravukiye ahantu mama wanjye aba, hano ndahakunda, mba nisanzuye, iyo mvuganye n’umuntu hano niyumva nk’aho nsanzwe muzi mu myaka myinshi. Ndabyishimiye cyane kandi ni ibintu mpa agaciro nkabishimira n’Imana kuvukira mu Rwanda.
IGIHE: Umuziki w’u Rwanda uri kwinjiramo uwubona ute ugerereranyije n’i Burayi?
Babo: Umuziki w’Abadage yego uri ku rundi rwego, ariko uw’u Rwanda na wo uratera imbere bishimishije. Mu by’ukuri usanga Abanyarwanda barusha byinshi abahanzi ba hariya nubwo bo icyo babarusha ari amafaranga. Hano mu Rwanda umuhanzi ufite amafaranga yagera kure kurusha aho bariya bari kuko usanga ab’inaha bazi kuririmba ariko hariya n’ahandi bateye imbere cyane ugasanga iturufu bakoresha ari amafaranga menshi ashorwa mu bikorwa byabo nko gukora amashusho y’indirimbo, gutegura ibitaramo bikomeye n’ibindi.
IGIHE: Ni ryari watekereje ibyo kwinjira mu muziki ko ukiri muto?
Babo: Kuva kera nakundaga umuziki n’umupira. Icyo gihe ndabyibuka nakundaga umupira birushijeho ariko umuziki wo ugasanga ntinya kuririmba imbere y’abantu. Numvaga indirimbo, nkazikunda, kwa kundi umuntu atangira kuririmba, nabikoze imbere ya mama, ndirimba imwe mu ndirimbo za Meddy ntungurwa no kumva ambwira ko mfite impano ndetse yiyemeza kunshyigikira.
Ntangiye umuziki nabifashijwemo na Dj Pius usanzwe aririmba inaha mu Rwanda. Yumvise impano mfite ambwira ko atari iyo gupfusha ubusa, ati "Niba ushaka kuririmba uzaririmbe, impano Imana yaguhaye uzayikoreshe."
Nagiye muri studio bwa mbere ku myaka 13, icyo gihe ntangirira ku mdirimbo nise "That’s My Life" yari ifite ubutumwa bwo gushimira ababyeyi ku bwo kungirira icyizere. Nanaririmbye iyitwa "Urwa Gasabo" ndirimba aho navukiye. Nyuma nagize umugisha wo kuririmbana na Urban Boyz mu yitwa "Ich Liebe Dich", iramenyekana binyongerera n’imbaraga zo gukomeza gukora umuziki. Kuririmba ndabikunda, kuva na kera, akarusho nkashimira n’uburyo ababyeyi babimfashamo.
IGIHE: Nk’uko waretse ibyo gukina umupira ntabwo igihe kizagera kuririmba nabyo ukabivamo?
Babo: Umuziki ni impano nakuranye. Nibyo koko nanjye nari mfite impano nyinshi, nakuze nkunda cyane umupira n’umuziki ndetse nanakinnye igihe kirekire ariko kuririmba nkabikunda ntinya kubikora. Nyuma Imana yaje kumpitiramo umuziki, umupira ndawukunda cyane ku buryo nanawukinnye kugera mu ikipe ya Bayern Münich y’abato ariko birangira umuziki unyiyeguriye.
IGIHE: Ni iki wabwira abakobwa by’umwihariko abafite impano ariko bitinya?
Babo: Imana iyo igiye gutanga impano ntirobanura, wabona n’umukobwa ufite ubuhanga mu mupira, wabona n’umukobwa ufite impano yihariye mu kuririmba. Ikindi kandi mu gihe ufite impano ugomba kuyikoresha. Nibyo hari abantu benshi bavuga ko umuziki wakugeza mu bibi, byose bituruka kuri uwo uwurimo, iyo abaye we nya we ntiyibeshye ku migenzereze ye, ntibamushuke, bwa burara bwava he?
Nifuje kuririmba nkagera kure, abantu noneho bavugaga ngo uwo mukobwa azaba ikirara kubera ngo agiye kuririmba bazabone ko wa mukobwa noneho yanageze ahantu kure, atarabaye ikirara, afasha n’abandi akabazamura. Burya iyo umubyeyi afashije umwana we ufite impano akamukurikirana hari n’ubwo birangira amafashije na we ubwe, akamugeza ahantu kure, ibyo bigashimisha umubyeyi.
Kera najyaga mbwira mama nti nzakugurira ubwato ntabyemere ariko muri iki gihe iyo abona impano mfite akemera ko tuyizamura, binyereka ko yabonye ko nanjye ndi umuntu w’akagabo ushobora kumugurira ubwo bwato igihe kimwe.
IGIHE: Umuziki ko uwushyiramo imbaraga, iby’amashuri byo ubigeze he mu Budage?
Babo: Amashuri nayo sinayaretse, sinzi ko hari uburyo nasobanura umwaka ngezemo kuko mu Budage biga mu buryo butandukanye n’inaha, gusa mu mwaka utaha nZaba ndangije amasomo y’icyiciro nahisemo. Natoye kwiga ibijyanye n’ibyo Papa yize. Ndabikunda, yize ibintu birimo imibare akora ibijyanye no gukora indege, rero nanjye ndabikunda cyane, nkunda cyane ibintu birimo imibare.
Nifuza kuzajya nkora umuziki ariko mfite n’akazi igihe nzaba nkuze, kuko ntabwo navuga ngo ndakora umuziki ntarazamuka bikomeye nta kindi nkora. Nzakora akazi ku buryo nzajya mbona aho nkura n’amafaranga ashyigikira ibikorwa byanjye by’umuziki, biteye imbere kurushaho nanjye byanyongerera n’imbaraga zo gushaka uko nkorana n’abahanzi bazwi ku rwego mpuzamahanga. Ikindi n’iyo nakora umuziki nyuma nanashaka undi mwuga cyangwa ubucuruzi nkora ku ruhande.
IGIHE: Umuziki uwukora mu Kidage n’Ikinyarwanda? Kuki udahitamo ururimi rumwe wibandaho?
Babo: Impamvu ndirimba mu Kinyarwanda nkashyiramo n’Ikidage ni ukubera data ari ho ava. Ntabwo rero nakwibagirwa aho mfite inkomoko, aho mba naho ngomba gushyiramo ibyo bumva cyo kimwe n’Ikinyarwanda cyangwa Icyongereza kugira ngo abantu bose babashe kumva icyo nshatse kuvuga biyumvame indirimbo zanjye. Gusa nifuza cyane kwitwa umuhanzi wo mu Rwanda.
IGIHE: Usibye ababyeyi ba we watubwiye ko bagufasha, abandi mu muryango bo babyakira gute?
Babo: No mu miryango barabishyigikiye kandi bose . No ku ishuri rwose mu nshuti zanjye usanga banshigikiye, mfite inshuti yanjye yitwa Andreas, yitiranwa na Data, akunze kuntera imbaraga ambwira ati nukura bizaba ari byiza uzaba umuntu ukomeye. Mu muryango ho buriya byarabatunguye, kumva ngo Babo araririmba, iyo mpuye n’umwe aba ambaza ati Babo uzi ko ntari nzi ko uririmba, dore wabaye umusitari, n’ibindi byinshi bintera imbaraga.
By’umwihariko undi muntu wanteye imbaraga ni nyogokuru na we yansabye ko ibi nabikomeza, aranarira kubera amarangamutima akibimenya kandi mfite benshi bamfasha banshigikiye ku buryo nizeye kuzakomeza gutera imbere mu muziki.
IGIHE: Ni iyihe nkomoko y’imyitwarire ya gihungu abantu bavuga ko ikugaragaraho?
Babo: [Aseka] Icyo nagisobanura ntya, nanga kwiyambika imyambaro y’abakobwa nirinda abasore bantereta, icyo kintu ndagitinya. Ndi muto, mfite imyaka 16, reka ngire ibihe byanjye igihe kizagera mpinduke umukobwa ndetse umunsi umwe nzarushinga n’umugabo, aho niho nzahinduka n’umugore. Ubu ndacyafite igihe cyanjye ntabwo nshaka ko nkundana n’umusore ngo ambabaze. Ntabyo nshaka.
IGIHE: Umuziki wawe uwubona he nko mu myaka itanu iri imbere?
Babo: Ntabwo navuga ko ndi kubona ishusho mbi imbere, Imana ni yo izabimfashamo nizeye ko nzagera kure kandi heza nkishima kandi nkabikuramo n’ubuzima bwiza. Mfite inzozi zo gukorana n’abahanzi bakomeye n’abazamuka kugira ngo tugeraneyo.
Nifuza ko amahanga yazamenya ko mu Rwanda hari impano, bakamenya ko turirimba n’izindi mpano.
Video nshya y’indirimbo Babo yakoranye na musaza we Charmant


text:
ISOMO RYA MBERE
Igitabo cy’Umuhanuzi Baruki (Bar 4, 5-12.27-29)
5Ikomezemo ubutwari, muryango wanjye, wowe Israheli ikesha kutibagirana ! 6Mwagurishijwe mu mahanga atari ukugira ngo murimbuke, kuba mwararakaje Imana byatumye mugabizwa abanzi banyu. 7Ni koko mwarakaje Uwabaremye, mutura ibitambo Sekibi n’abayo, aho kubitura Imana. 8Mwibagiwe Imana ihoraho yabagaburiye, mutera agahinda Yeruzalemu yabareze. 9Yabonye uburakari bw’Imana bubagwiririye iravuga iti « Baturanyi ba Siyoni nimwumve, Imana yanteye agahinda kenshi. 10Nabonye abahungu banjye n’abakobwa banjye bajyanwa bunyago, babitejwe n’Uhoraho. 11Nari narabareze mu byishimo, ariko narabaretse baragenda, nsigarana agahinda n’umubabaro. 12Ntihagire n’umwe unyishimaho, jye w’umupfakazi watereranywe na benshi ; ndi mu bwigunge kubera ibicumuro by’abana banjye kuko birengagije amategeko y’Imana. 27Nimukomere bana banjye, kandi mutakambire Imana, kuko Uwabateje ayo makuba azashyira akabibuka. 28Nk’uko kera mutashidikanyije kwitarura Imana, ubu nimube ari ko muharanira kuyigarukira, ndetse mubikorane umwete, uruse incuro cumi ubute bwanyu bwa mbere. 29Koko rero, Uwabateje ibi byago ni na we uzabakiza, anabazanire ibyishimo bizahoraho.»
ZABURI (Zab 69 (68), 33-34, 36.37b)
Inyik/ Uhoraho yumva abatishoboye.
Abiyoroshya nibabibona bazishima bati
« Mwebwe abashakashaka Imana, murakagwira !»
Kuko Uhoraho yumva abatishoboye,
ntatererane abe bari ku ngoyi.
Kuko Imana izarokora Siyoni,
ikazasana imigi ya Yuda,
bakahasubirana, bakahatunga ;
maze abakunda izina ryayo bakahatunga.
IBANGONDIRIMBO RIBANZIRIZA IVANJILI (Mt 11, 25)
Alleluya Alleluya.
Uragasingizwa Dawe, Mutegetsi w’ijuru n’isi,
kuko wahishuriye abaciye bugufi, amabanga y’Ingoma yawe.
Alleluya.
IVANJILI
+ Luka (Lk 10, 17-24)
Muri icyo gihe, 17abigishwa uko ari mirongo irindwi na babiri bagaruka bishimye cyane, bavuga bati «Mwigisha, na roho mbi ziratwumvira kubera izina ryawe. » 18Arababwira ati « Koko nabonaga Sekibi ahanuka ku ijuru nk’umurabyo. 19Dore mbahaye ububasha bwo kuribata inzoka na za manyenga, n’ubwo gutsinda umwanzi wese kandi nta kizashobora kubahuganya. 20Nyamara ntimwishimire ko roho mbi zibumvira, ahubwo nimwishimire ko amazina yanyu yanditse mu ijuru. » 21Ako kanya Yezu ahimbazwa na Roho Mutagatifu, maze aravuga ati « Dawe, Mutegetsi w’ijuru n’isi, ngushimiye ko ibyo wabihishe abanyabwenge n’abahanga, ukabihishurira abaciye bugufi. Koko Dawe, ni ko wabyishakiye. 22Byose nabyeguriwe na Data, kandi nta we uzi Mwana uwo ari we , keretse Data, nta n’uzi Data uwo ari we keretse Mwana, n’uwo Mwana ashatse kubihishurira.» 23Hanyuma ahindukirira abigishwa be, ababwirira ukwabo ati « Hahirwa amaso abona ibyo muruzi ! 24Ndababwira ukuri : abahanuzi benshi n’abami benshi bifuje kubona ibyo muruzi ntibabibona, no kumva ibyo mwumva ntibabyumva. »


text:
Ibyonibagaragaza ko isi idafite amahoro dusenge kuko isi igiye kurajyira
Ibyo n’ibimenyetso byuko isi igiye kurangira , ibyo byose biranditse muri biblia na oresiibent yihane
Ndabasuhuje Yesu ashiimwe.
Nshimiye abatanze ibitekerezo kuri iyi nkuru.
Benedata duhuriye kuri uyu mubumbe w’isi, dufite ikibazo kuko imitima yacu impamvu itarimo gusobanukirwa nibi nuko twagiye kure muntekerezo tukageza aho tubona ko Imana itabaho.mwibuke ubwo yatumaga Mose kwa Farao, yaramubwiye iti ugende uvuge uti NDIHO arantumye Farao ntiyemeye. Imana niko nokumwimenyekanisha ikoresheje ibimenyetso harimo nihinduka ry’ amazi akaba amaraso. Twese twabaye nka Farao mumitima yacu twinangira gukora ibyiza. Mutinye kdi Mukanguke kuko ibyahanuwe nibyo bikwiriye gusohora. Yesu agiye kuza. Mureke kwihana mubitewe n’ ubwoba ahubwo tubitwerwe mi gukunda tukanakorera Uwaducunguye. Imana ibagirire neza kdi iduhe kuyiyoboka tumaramaje. Murakoze.
mwibuke muri egiputa kea Farawoni Imana yatanze ibimenyetso maze ikomantaza imitima yabigira abanyabwenge,iyomba ndi president wico gihugu naca ntaguza gusenga nukwi sonzesha vyihuta mugihugu cose maze bagasaba ikigongwe Imana nka kumwe kwawamwami w’ Ininiva kuri Yona
ibi nibimenyetso byimperuka .Reba nawe ,ubwirakabiri,umutingito,none n’umugezi uhindutse amaraso.nta kundi imana ivuga kuko ibi byose byavuzwe mu bimenyetso by’imperuka
ubuze ikitagaragara niki?ko isi igeze ku iherezo?ibi ni ibimenyetso by’ibihe.abantu twihane kuko ntagisigaye
mwihane erega igihe kiri bugufi
Jye ndibazako bishobora kuba ari ingaruka yicyemezo president wicyo gihugu yafatiye abavuga butumwa bigisha ijambo ry’imana murico gihugu.


text:
ISOMO RYA MBERE
Isomo ryo mu ibaruwa ya mbere Mutagatifu Pawulo Intumwa yandikiye Abanyakorinti (1 Kor 9, 16-19.22-27)
Bavandimwe, 16kuba naramamaje Inkuru Nziza si byo byatuma nirata, kuko ari umurimo ngombwa nashinzwe ; ndiyimbire rero niba ntamamaje Inkuru Nziza ! 17Yabaye rero nabikoraga ku bwende bwanjye, nari nkwiye kubihemberwa ; ariko ubwo mbitegetswe ni umuzigo nahawe. 18Ubwo se ishimwe ryanjye rishingiye he ? Rishingiye mu kwamamaza Inkuru Nziza ku buntu, ntarambirije ku burenganzira mpabwa na yo. 19N’ubwo nigenga kuri bose, nahisemo kwigira umugaragu wa bose, kugira ngo nigarurire benshi muri bo. 22Nigize umunyantege nke mu banyantege nke, ngo niyegereze abanyantege nke. Nihwanyije na bose muri byose, kugira ngo ngire abo mbarokoramo. 23Ibyo kandi mbikorera Inkuru Nziza, kugira ngo nzayigireho uruhare.
24Ntimuzi se ko abasiganwa mu kibuga cy’imikino biruka bose, ariko igihembo kikegukana umwe ? Ngaho rero nimwiruke namwe kugira ngo mwese mugitsindire. 25Urushanwa wese yigomwa byinshi kandi aba aharanira ikamba rizayoka ; naho twebwe iryo duharanira ntirizashira. 26Nguko rero uko jye niruka, sinkora hirya no hino ; nguko kandi uko ndwana, sinigera mpusha. 27Ahubwo umubiri wanjye ndawuhana, ndawukandamiza kugira ngo ntazavaho mpigikwa, maze kwamamaza Inkuru Nziza mu bandi.
ZABURI (Zab 84 (83), 2-3, 4, 5-6, 12)
Inyik/ Uhoraho, Mugaba w’ingabo,
Mbega ngo ingoro zawe zirantera ubwuzu !
Uhoraho, Mugaba w’ingabo,
mbega ngo ingoro zawe zitantera ubwuzu !
Umutima wanjye wahogojwe no gukumbura inkomane z’Uhoraho ;
umutima wanjye n’umubiri wanjye,
biravugiriza impundu Imana Nyir’ubuzima.
Ndetse n’igishwi kibonera inzu,
n’intashya icyari ishyiramo ibyana byayo,
ku ntambiro zawe Uhoraho, Mugaba w’ingabo,
Mwami wanjye kandi Mana yanjye !
Hahirwa abatuye mu Ngoro yawe,
bakagusingiza ubudahwema !
Hahirwa abantu bisunga ububasha bwawe,
bahorana umugambi wo kugana Ingoro yawe.
Koko Imana ni izuba n’ingabo inkingira,
Uhoraho agaba ubutoneshwe n’ikuzo ;
ntiyima ihirwe abagendera mu butungane.
IBANGONDIRIMBO RIBANZIRIZA IVANJILI (Yh 17, 17)
Alleluya Alleluya.
Nyagasani, ijambo ryawe ni ukuri,
dutagatifurize muri uko kuri.
Alleluya.
IVANJILI
+ Luka (Lk 6, 39-42)
Muri icyo gihe, 39Yezu acira abigishwa be umugani ati “Harya impumyi ishobora ite kurandata indi mpumyi ? Aho zombi ntizagwa mu mwobo ? 40Nta mwigishwa usumba umwigisha we ; ahubwo umwigishwa wese ushyitse azamera nk’umwigisha we. 41Witegerereza iki akatsi kari mu jisho ry’uwo muva inda imwe, kandi umugogo uri mu jisho ryawe ukawirengagiza ? 42Washobora ute kubwira uwo muva inda imwe uti ‘Muvandimwe, reka ngutokore akatsi kakuri mu jisho’, kandi ubwawe utareba umugogo uri mu jisho ryawe ? Wa ndyarya we, banza ukure umugogo mu jisho ryawe, hanyuma uzabone neza, ushobore gutokora akatsi kari mu jisho ry’uwo muva inda imwe.”


text:
Guhamya ibitangaza by’Imana
Isirayeli yatoranijwe kugira ngo igaragaze imbaraga z’Imana. Niyo mpamvu tubona ibitangaza byinshi kuva kuri Aburahamu kugeza kuri Isirayeli nk’igihugu. Imana yavanye ubwoko bwayo muri Egiputa ikoresheje ukuboko kwayo gukomeye. Ibi bisa n’ibyo tunyuramo mu buzima bwacu iyo Yesu atuvanye mu bubata bwa Satani n’isi. Uri Isirayeli y’uyu munsi!
Abantu bagendanye n’Imana, nibo babonye imirimo n’ibitangaza byayo icyo gihe. Ntabwo bose bagendanye n’Imana kuko bamwe bakurikiraga abandi. Nubwo bose bahuye n’ibigeragezo bimwe birimo: kubura amazi, inzara, ubwoba… abagendanye n’Imana bari bafite umutima utandukanye nuw’abandi. Yosuwa na Kalebu bari bafite umutima utandukanye n’uw’abandi; bituma bagira amagambo n’imyitwarire bitandukanye n’ibyabo. Twari dukwiye gushishikazwa no kwibaza duti: “Ese Imana iranyishimiye?” Abagendana n’Imana, nibo babona imirimo yayo. Imana ifite igisubizo cya buri kibazo cyose n’ibigeragezo byose duhura nabyo.
Kugira ngo ubwoko bw’Imana bushobore kuva mu bibazo bahuraga nabyo, bakeneraga Ijambo ry’Imana! N’uyu munsi niko bikimeze: kugira ngo tuve mu kibazo turimo dukeneye Ijambo ry’Imana. Imana ifite igisubizo imbere ya buri kibazo cyose. Imana iduha ijambo ridufasha, ritwambutsa ikibazo kandi rikazana ubuhamya mu buzima bwacu. Ubuhamya ntibuturuka ahandi; ni umusaruro w’imirimo y’Imana mu buzima bw’abagendana nayo. Dusabwa kudahanga amaso ibibazo byacu, ahubwo tukareba Imana nkuko Abisirayeli barebye inzoka y’umuringa (yashushanyaga Yesu ku musaraba).
Kimwe mu bikorwa Imana ikora mu buzima bwacu ni ukuduha agakiza. Ariko, kwakira Yesu mu buzima bwacu ntabwo ari kubabarirwa ibyaha GUSA. Muri Yesu hari imigisha yose. Kubabarirwa ibyaha ni kimwe muri byinshi agakiza kaduha. Ijambo “Agakiza” mu Kigiliki rihuza ibintu byinshi birimo kubabarirwa ibyaha, gusanwa mu buryo bwuzuye, gukurwa ku ngoyi, gukira indwara n’ubutsinzi.
Yesu ashobora gukora imirimo mu buzima bwacu ariko ntitubibone. Aratwigaragariza kenshi, kandi nibwo tubona inkuru yo kubwira abandi. Imirimo y’Imana ifite intego 3: guha umuntu umunezero, guhesha Imana icyubahiro no kuzana abantu kuri yo. Imana ikora imirimo mu buzima bwacu kugira ngo tuyibwire abandi: ntabwo ari iyo guceceka/guhisha!
#IBYANDITSWE: Ibyakozwe n’Intumwa 10:36-38; Abefeso 1:3-4; Luka 5:12-15
Sr Pastor Liliose K. TAYI


text:
Nyuma yo gusohora indirimbo ebyiri mu kwezi kumwe k’Ukuboza 2017, Naason Nshimiyimana, uzwi ku izina ry’ ubuhanzi rya Naason avuga ko igihe yamaze adashyira hanze indirimbo atari yicaye ubusa kuko yateguraga umuzingo (album) we wa gatatu yise ‘Emera tujyane’.
Mu kwezi kumwe gusa [Ukuboza 2017] Naason yasohoye indirimbo ebyiri zirimo Emera Tujyane yasohoye mu buryo bw’amajwi (audio) na ‘Bye Bye’ yashyiriye ahagaragara rimwe amajwi n’amashusho yayo.
Uyu muhanzi yari amaze amezi agera kuri arindwi nta ndirimbo n’imwe asohora aho yaherukaga kugaragara mu ndirimbo ‘Sexy Girl’ aheruka gukorana n’itsinda rya TNP muri Gicurasi 2017 ahita abura mu kibuga cy’umuziki, ari na ho abantu batangiye kwibaza ibyo yaba ahugiyemo.
Abajijwe n’ ikinyamakuru izubarirashe.rw impamvu yategereje igihe kingana gutyo adashyira hanze indirimbo, Naason yavuze ko icyo gihe cyose atari yicaye ubusa, aho yari amaze igihe muri studio atunganya album ye ya gatatu ku buryo indirimbo zose ziyigize zamaze kurangira.
Naason yagize ati, “igihe cyose namaze ntasohora indirimbo nari mpugiye muri studio ntegura alubumu yanjye nshya nshaka kumurikira abafana banjye vuba aha ku buryo guhera mu kwezi gushize natangiye gusohora zimwe mu ndirimbo zizaba zigize iyo album. Nashatse guhindura uburyo nkoramo umuziki ku buryo bwihariye, ahubwo abafana banjye banyitege, uku kwezi na ko ntikurangira ntashyize hanze indi ndirimbo”.
Avuga ko ubu indirimbo zose yamaze kuzikora igisigaye ari ukugenda kujya asohora imwe imwe ku buryo bizagera mu kwezi kwa gatandatu [Kamena] yamaze kuzishyira ahanze zose uko ari 15. Ubu igisigaye, na cyo arimo gukoraho, ni amashusho y’ izo ndirimbo zose.
Album nshya ya Naason ifite umwihariko w’ uko indirimbo zose ziyigize zicuranze buryo bwa ‘acoustique’, ni ukuvuga ko uburyo zicuranzemo budasaba ibyuma bikoresha umuriro.
Naason yakomeje agira ati“indirimbo zigize iyi album zicuranze ku bwiganze bwa ‘guitar acoustique’ zacuranzwe mu buryo bwa ‘live’ hahandi uwafataga amajwi yasabwaga kuyafata ndimo gucuranga imbonankubone mbifashijwemo na band yanjye nshya ya ‘The Family’”
Undi mwihariko ni uko indirimbo ziri kuri iyi Album kandi ibyinitse mu buryo bwa kinyafurika.
Album ya gatatu ya Naason igizwe n’ indirimbo z’urukundo n’ izihimbaza Imana ku buryo afite icyizere ko buri wese azazibonamo.
Iramutse igiye hanze, yaba ibaye Album ya gatatu uyu muhanzi azaba asohoye nyuma ya “Mfite Amatsiko” yashyize hanze mu mwaka wa 2012 n’ indi yitwa ‘Urarye Uri Menge’ yamuritse muri 2015.


text:
Urwenya:Inyama imwe idapima n'irobo igiye kuzarimbuza benshi muri twe
Inyama imwe idapima n'irobo igiye kuzarimbuza benshi muri twe
Umupasitoro yari arimo kubwiriza aba arateruye ati: “Bakirisitu benedata hari inyama imwe idapima n'irobo igiye kuzarimbuza benshi muri twe, bityo muritonde bagabo namwe bagore ariko abagore mwe murusheho kwirinda ko ibacumuza kuko mwe birakabije! Erega iyo nyama sintinya kuyivuga mu izina ndaje mukanya nyibabwire” (UBWO ABAKIRISTO BOSE BATANGIRA KWIPFUKA MU MASO).
Arakomeza ati “maze agatsinda nk'uko ihora itose nayo ihora ishyugumbwa gucumuza beneyo! Mbisubiremo bagore mwitonde kandi musabe umwuka wera arinde iyo nyama yanyu kuko n'ubwe natwe bitubaho rwose mwe murakabije!
Dore nk'uko irimo imbere ahantu hatagaragara ni nako iyo igiye gucumuza beneyo babikora rwihishwa biyibagije ko Imana ibareba!
Maze agatsinda iyo ubonye ibyayiryohera yuzura amazi igatota kakahava nyamara mukanya ikaba iri no guteranya abantu dore ko n'abo yasenyeye batabarika
Erega iyo nyama mbabwira si iyindi namwe murayizi! n'URURIMI.”facebook.com/byendagusetsa
Shyiraho Igitekerezo!
Subscribe to: Post Comments (Atom)


text:
Ubwo naganaga Karongi ku wa gatandatu w’umuganda uheruka saa mbili zageze ngeze ahitwa I Nyarusange mu Murenge wa Nyange muri Ngororero maze mpitamo gukorera umuganda aho.
Abantu bose bajyaga mu muganda bitwaje amasuka n’imihoro, ariko na none bakazana abana babo bakabasiga ku kibuga cyari hafi y’ishuri ribanza rya Nyarusange.
Babaga basa neza, bameze nk’abagiye mu misa. Iruhande rw’ikibuga, hari agashyamba k’inturusu karimo utwatsi dushashe, harambuyemo umukeka uriho ibitabo by’abana.
Muri ako gashyamba kandi hari abantu babiri basa n’aho bari gutegura ahantu ho kwigira, bifashishije ibikoresho bigaragara ko ari ibyo bikorera n’intoki.
Ferdinand Akimana, umufashamyumvire w’umukorerabushake mu gikorwa cy’umuganda w’abana avuga ko mu gihe abantu bakuru bagiye, bo basigarana abana bari hagati y’imyaka 5 na 9, bakabafasha gusoma.
Ati “Ndishima cyane iyo mbonye abana batari bazi gusoma babimenye kubera ubufasha bwanjye.”
Muri iki gikorwa cyatangijwe n’umushinga Mureke Dusome w’umuryango Save the Children, abakorerabushake babiri n’ababyeyi byibura babiri ni bo baza kwita ku bana bakabafasha mu gikorwa cyo gusoma mu gihe abandi bari mu muganda.
Akimana ati “iyo abana bageze hano bariyandika, bagatarura ibitabo tuba twarabatije, hanyuma bakaririmba.”
Haba hari gahunda ihamye y’umunsi n’isomo abana bari bwige uwo munsi, ariko igikorwa nyamukuru ni ugusomerwa inkuru hakurikijwe amabwiriza yose yo gusoma.
Iyo birangiye, abana batizwa ibitabo bagatahana iwabo. Ubusanzwe, ngo iki gikorwa gisoza iyo umuganda usanzwe urangiye.
François Uwaleta umubyeyi wo muri Nyarusange mu Murenge wa Nyange, yemeza ko Umuganda w’abana wabaye igisubizo ku babyeyi benshi n’abana ubwabo.
Ati “Iyo umubyeyi adahari azi ko yasize umwana wenyine umutima ntuba uri hamwe. Hari benshi basibaga umuganda kuko batabaga bafite aho basiga abana ariko ubu tuba tuzi ko twabasigiye abantu beza kandi bari kwiyungura ubwenge.”
Eugenie Mukagatare, umuyobozi w’ishuri ribanza rya Nyarusange avuga ko kuva iyi gahunda yatangira umubare w’abanyeshuri batira ibitabo by’ishuri wiyongereye.
Ati “Baza mu biro byanjye bakantira ibitabo kandi sinabibima. Iyi gahunda yatumye ntekereza gushaka ikintu cyajya gihuza abana mu biruhuko aho kugenda bagahera iyo bakazaza batibuka amasomo.”
Paulin Ntawushiragahinda ushinzwe uburezi mu Murenge wa Nyange, avuga ko ubwo hakorwaga igenzura mu mashuri byagaragaye ko umubare w’abana bazi gusoma neza wiyongereye ugereranyije na mbere.
Ati “Mbere y’uko iyi gahunda itangira, abanyeshuri 20 muri 50 ni bo babaga bazi gusoma neza. uyu munsi, byibura abanyeshuri 40 muri 50 basoma neza.”
Imbogamizi
Mu gihe cyo gusoma, byibura abana batatu bakoreshaga igitabo kimwe. Akimana avuga ko ubundi umwana yakagombye kugira igitabo cye, ariko ntibikunda kubera ubuke bwabyo.
Ati “Dufite gusa ibitabo 100 mu bana 300 bahari kandi umubare wabo uhora wiyongera. Tubitiza mu byiciro kugira ngo byibura buri mwana azagerweho.”
Anongeraho ko kuba abana barasomye ibitabo byose bihari bishobora kuba impamvu yo gutuma batagaruka kuko nta gishya baba babona. Avuga guhererekana ibitabo by’ubwoko bunyuranye mu turere iyi gahunda ikoreramo.
Mukagatare avuga ko bari guteganya kujya batiza abana bari muri iyi gahunda ibitabo by’ishuri mu rwego rwo gushaka igisubizo kihuse kuri iki kibazo ariko umuti urambye urakenewe kugira ngo bizarambe.
Ntawugashira avuga ko bakoze inama n’ibigo by’amashuri basaba abayobozi b’ibigo kujya batiza ibitabo muri iyi gahunda no mu yandi matsinda yo gusoma.
Solange Umwizerwa ushinzwe ubuhuzabikorwa w’ibijyanye no gusoma mu mashuri mu mushinga Mureke Dusome, avuga ko batekereje ku gikorwa cy’umuganda w’Abana kugira ngo barusheho kurindwa no kwitabwaho ku munsi w’umuganda, ndetse icyo gihe gito gikoreshwe mu kubaremamo gukunda gusoma.
Ati “mu rugo, ababyeyi benshi bareba inyugu zabo bakibagirwa gufasha abana babo mu masomo. Tugerageza kubumvisha ko imyigire y’abana atari iya mwarimu gusa ahubwo isaba ubufatanye hagati y’ababyeyi, ishuri n’umuryango mugari.”
Umuganda w’abana ni gahunda yatangiye muri 2016, ubu ikaba ikorera mu turere 12 umushinga Mureke Dusome ukoreramo, hakaba hari intego yo kuyigeza mu turere twose tw’u Rwanda muri 2018.


text:
ISOMO RYA MBERE
Igitabo cy’Umuhanuzi Izayi (Iz 45, 1.4-6a)
1Uhoraho abwiye atya Sirusi, uwo yisigiye amavuta y’ubutore: Ngushyigikirishije ukuboko kwanjye kw’iburyo, kugira ngo amahanga nyacishe bugufi imbere yawe, kandi ngo ngukingurire inzugi maze imiryango ikinguke imbere yawe. 4Koko rero, Yakobo umugaragu wanjye na Israheli nihitiyemo, yatumye nguhamagara mu izina ryawe ; nkwita izina n’ubwo wowe utanzi. 5Ni jye Uhoraho nta wundi ubaho, uretse jye nta yindi mana ibaho. Nagukenyeje umukandara kandi utanzi, 6akugira ngo iburasirazuba kimwe n’iburengerazuba, bamenye ko uretse jye ibindi ari ubusa.
ZABURI (Zab 96 (95), 1a.3, 4.5b, 7-8a, 9a.10ac)
Inyik/ Nimwegurire Uhoraho Imana yacu, ikuzo n’ububasha.
Nimuririmbire Uhoraho indirimbo nshya,
nimwamamaze ikuzo rye mu mahanga,
n’ibyiza bye mu miryango yose !
Kuko Uhoraho ari igihangange,
akaba akwiye rwose ibisingizo,
ni indahangarwa isumba imana zose :
Uhoraho ni we waremye ijuru.
Nimwegurire Uhoraho, miryango y’amahanga,
nimwegurire Uhoraho ikuzo n’ububasha,
nimwegurire Uhoraho ikuzo ry’izina rye.
Nimwunamire Uhoraho wisesuyeho ubutagatifu,
nimuvuge mu mahanga muti «Uhoraho ni Umwami !»
Imiryango yose ayicira urubanza rutabera.
ISOMO RYA KABIRI
Ibaruwa ya mbere Mutagatifu Pawulo Intumwa yandikiye Abanyatesaloniki (1 Tes 1, 1-5b)
1Jyewe Pawulo, na Silivani na Timote, kuri Kiliziya y’Abanyatesaloniki, yibumbiye ku Mana Data no kuri Nyagasani Yezu Kristu : tubifurije ineza n’amahoro. 2Iyo tubibutse mu masengesho yacu, ntiduhwema gushimira Imana kubera mwebwe mwese. 3Duhora twibuka ibikorwa byiza n’ukwemera kwanyu, n’imiruho muterwa n’urukundo rwanyu, n’ukuntu mwiringiye Umwami wacu Yezu Kristu mudatezuka, imbere y’Imana Umubyeyi wacu. 4Bavandimwe, nkoramutirna z’Imana, tuzi neza ko muri mu bo yatoye. Koko rero, Inkuru Nziza tubamenyesha nta bwo yabagejejweho mu magambo gusa, ahubwo twayamamaie dushize amanga, twishingikirije ububasha butyaye bwa Roho Mutagatifu.
IBANGONDIRIMBO RIBANZIRIZA IVANJILI (Zab 29 (28), 1-2a)
Alleluya Alleluya.
Nimwegurire Uhoraho, bana b’Imana,
nimwegurire Uhoraho ikuzo n’ububasha !
Nimwegurire Uhoraho ikuzo rikwiriye izina rye !
Alleluya.
IVANJILI
+ Matayo (Mt 22, 15-21)
Muri icyo gihe, 15Abafarizayi baragenda bajya inama yo gufatira Yezu ku magambo avuga. 16Nuko bamutumaho abigishwa babo n’Abaherodiyani. Baramubaza bati «Mwigisha, tuzi ko uvuga ukuri kandi ukigisha inzira y’lmana nta cyo wikanga, kuko udatinya amaso y’abantu. 17Nuko rero tubwire uko ubyumva : ese guha Kayizari umusoro, biremewe cyangwa si byo ?» 18Ariko Yezu wari uzi ubugome bwabo arabasubiza ati «Mwa ndyarya mwe, igituma munyinja ni iki ? 19Nimunyereke igiceri mutangaho umusoro.» Bamuhereza idenari. 20Nuko arababaza ati «Iri shusho n’ibyanditseho ni ibya nde?» 21Bati «Ni ibya Kayizari.» Nuko Yezu arababwira ati «Ibya Kayizari mubisubize Kayizari, n’iby’Imana mubisubize Imana ! »


text:
Hariho abantu bakorera Imana ariko ugasanga basa naho babivanga ku buryo bumva ko ku munsi runaka aribwo agomba gukorera Imana ariko se koko ni ryari umuntu yakorera Imana? Ni gute umuntu yakorera Imana neza?
Gukorera Imana nta hagati habaho ku buryo wavuga ngo ejo nzaba ndi uw’Imana ariko uyu munsi ndi uw’abantu , ubutaha nzaba ndi uw’umuryango. Ibyo ntaho bihuriye no gukorera Imana kuko iyo utari uw’Imana uba uri uwa satani ahubwo gukorera Imana ni umuhamagaro wa buri wese.
Buri kintu cyose umuntu afite kigomba kugira uruhare mu kuvuga ubutumwa kuko gukorera Imana ari inshingano za buri wese. Abantu bose bashatse bagira umutima w’ivugabutumwa kuko nta kigoye kibirimo. Ushobora koherereza ubutumwa bugufi umuntu burimo ijambo ry’Imana ukaba uvuze ubutumwa cyangwa watumira umuntu mu materaniro nabwo uba uvuze ubutumwa.”
Duhamagarire abantu gusanga Yesu Kristo kuko nta kiguzi bisaba kandi nawe yavuze ko abarushye n’abaremerewe bakwiye ku musanga akabaruhura kandi akabamara inyota. Tumere nka Yosuwa wagambiriye muri we ko we n’umuryango bazakorera Imana. Hagurukira gukorera Imana ushishikaye kuko nta hagati habaho mu kuyikorera!
Yosuwa 24:15 “Kandi niba mutekereza ko ari bibi gukorera Uwiteka, uyu munsi nimwitoranyirize uwo muzakorera, niba ari izo mana ba sogokuruza bakoreraga zo hakurya ya rwa ruzi, cyangwa imana z’Abamori bene iki gihugu murimo, ariko jye n’inzu yanjye tuzakorera Uwiteka.”


text:
Rwanda | Nyamasheke: Indashyikirwa mu kugira uruhare mu iyeswa ry’imihigo zashimiwe.
Mu nteko y’abaturage b’akarere ka Nyamasheke yateranye kuri uyu wa gatanu tariki ya 31/08/2012, abantu bagize uruhare runini kurusha abandi mu gushyira mu bikorwa imihigo y’akarere mu mwaka More...
Rwanda | Kamonyi: Abafatanyabikorwa n’abaturage ni bo bafashije ubuyobozi kwesa imihigo
Kuba ibikorwa byinshi byagezweho mu guhigura imihigo y’umwaka wa 2011/2012, byatewe n’uruhare abaturage bagiye bagaragaza mu kwitabira gahunda za leta. Abafatanyabikorwa na bo bakaba barakurikiranywe More...


text:
Ibi ni bimwe mu bintu bitangaza cyane ku bantu bavutse mu kwezi kwa mbere kubimburira ayandi mu mwaka. Aba ni abantu uzifuza kumera nkabo ndetse uzifuza kubana nabo igihe ubafite. Aba bantu bavutse muri uku kwezi ni abantu batangaje cyane kandi bakunzwe kuko ni abantu babasha kwirinda ndetse bakifata mu buryo bitangaje butabangamiye buri wese.
Aba bazahora ari abantu beza muri buri tsinda ndetse bakundwa mu bantu bahora bagira umurava.
Aba bantu Bakunda kwikorera imitwaro yabo bonyine.
Abantu bavutse muri uku kwezi ni abantu bafite imitima mito iryoshye kandi yuzuye ubugingo. Aba bakora basubiza ubugingo bwabo I bwana ndetse ngo kuri bo uko bakora ni ko banaryoha. Abantu bavuka muri uyu mwaka kandi bazwiho kwitara kinyabwenge bityo bigatuma bakundwa cyane ku buryo babana na buri wese.
Bazi gusomana, gukunda ariko siko babyerekana cyane.
Aba bantu baratangaje cyane mu buryo bwose kandi ingeso zabo zitungura benshi cyane… nawe zagutangaza rwose. Ushobora kwibira ngo ibi bintu Wabasha kubikora arko buri kintu kigira umuhanga wacyo. Aba rero ku rukundo ntibashakisha ndetse bibari mu maraso.
Baba basekeje ndetse cyane
Aba bantu bazwiho kugira umutima ukurura amarangamutima y’umuntu ndetse bagira n’imimerere isekeje cyane. Ibi ni ibintu biba muri bo ntibashobora kubirwanya, bagira udukino turyoshye kandi dushyira umuntu mu bugingo.
Abantu bifuza kuba nkabo
Aba bantu bumva bakora icyaricyo cyose ndetse akazi kari ko kose baba bumva bagakora kuburyo bitangaje. Bityo rero kubera ubuzima buborohera bikaba bibatera kwifuzwa.
Ntibagira ubujiji kandi ntibita ku bibi
Abantu bavutse muri uku kwezi usanga baba bajijutse ndetse baba bazi icyo gukora muri buri kintu barimo cyaricyo cyose. Aba bantu usanga badakunda imikino y’ubupfu kandi batagira imikino imwe bita iya kiboyi. Muri make ni abantu baba basobanutse.
Ni abanyabirori
Cyane rwose kuri aba bantu bavutse muri uku kwezi usanga ari abantu Bakunda kuryoshya cyane kandi bazi no gushyushya ikirori ku buryo bitangaje.
Bakunda kuyobora cyane batitaye ku ngaruka
Aba bavukana ubuyobozi mu maraso kandi aba ngi ntibita kucyaricyo cyose kuko ingaruka kuri bo atari ingorane, bumva kuyobora ari impano yabo.
Ntiwamenya icyo baba batekereza
Aba bantu baba batandukanye mu buryo bw’imitekerereze ndetse baba bashaka kwifatira imyanzuro, niyo mpamvu baba badakeneye umuntu umenya ikiri mu mitwe yabo. Ibi bibatera kuba abantu batandukanye cyane ndetse bibatera kuba abantu badafite aho bahuriye n’abandi ibyo bikaba umwihariko kuri bo cyane.


text:
Paul Kagame watanzwe n’ishyaka FPR inkotanyi rimaze ku butegetsi imyaka isaga 20, yabwiye abatuye Gakenke ko iyaba abagenera abandi kubaho bari bafite ineza ku banyawanda no muri Afurika bagakwiye kuba bageze ahantu hamwe.
Ibi yabitangarije mu Murenge wa Nemba ku kibuga cy’umupira ahari hateraniye abaturage bo mu Mirenge itandukanye y’akarere ka Gakenke bitabiriye ibikorwa bye byo kwiyamamaza.
Yagize ati “Iyo myumvire yo kugira ikintu icyawe, ukagikorera, ukakirinda ni politiki nshya, twese dukeneye, naho politiki iza ikabwira Abanyarwanda, ikabwira Abanyagakenke, ngo dore uko mukwiye kuba muriho, dore ugombwa kubayobora,…. Ibyo byarabaye haba mu Rwanda n’ahandi muri Afurika, abo bagenera abandi uko babaho, iyo baza kubagera ibifite inshingoro, ntituba duteye imbere nka bo?
Yavuze ko amateka mabi yaranze igihugu agomba gusigara inyuma kugirango abanyarwanda barusheho kubaka igihugu kibereye buri muntu wese. Yavuze ko Politiki ya FPR Inkotanyi yaranzwe no kumvisha abanyarwanda iterambere bafitemo uruhare.
Ati “Amateka mabi y’inyuma turashaka kuyasiga inyuma tugakomeza tujya mu bikorwa byo kubaka, byo guteza imbere igihugu cyacu nkuko bikwiye kandi indi mpinduka yazanywe na FPR muri politiki ni ukumvisha abanyarwanda ko mu kwiteza imbere, ko ari bo ubwabo babifitemo uruhare nta wundi, abandi batera inkunda bakunganira ariko ni twe biheraho ubwacu.”
Kagame yanabwiye ab’I Gakenke ko tariki ya 4 Kanama uyu mwaka, izasiga ibahe ishusho y’uko uwo bazatora ntacyo yakora atari kumwe nabo. Yagize ati “Bantu ba Gakenke, itariki 4 z’ukwezi kwa 8, uwo muzaba mutora, uwo mushaka nta cyo yageraho atari kumwe na mwe, atari ubiufatanye nta cyagerwaho, hatari umutekano ubashingiyeho, hatari ubumwe bubashingiyeho, ugushishoza n’ubushake bwo guhanga n’ibibazo bibashingiyeho ntabwo byashoboka.Icyo tureba ni ukujya imbere mu majyambere nta we usigaye, nta we duhutaje.
FPR yatangiye ishyize imbere ubumwe ndetse ijya no mu yindi mitwe ya politiki, muri iki gikorwa tuzajyamo ifatanyije n’indi mitwe 8, kugirango kiriya gikorwa kizagende neza ndetse n’amahirwe azaboneke yo gukomeza guteza imbere igihugu cyacu.”
Yakomeje abasaba gukomeza guteza imbere amajyambere, guteza imbere urubyiruko rwiga ndetse rwihangira imirimo, guteza imbere uburinganire, ndetse no kurwangwa n’umuco wo kwiteza imbere.
Ibyo wamenya:
Akarere ka Gakenke ni kamwe mu Turere dutanu tugize Intara y’Amajyaruguru y’u Rwanda.
Gafite ubuso bungana na 704.06 Km2; Imirenge 19; utugari 97 n’imidugudu 617.
Akarere ka Gakenke gatuwe n’Abaturage basaga 338.586 kubucucike bw’abaturage (Population density) 481 kuri Km2 imwe (481Pop/Km2 ) muribo igitsina gore kirangana na 53% by’abaturage bose b’Akarere naho igitsina gabo kirangana na 47% by’abaturage bose baturiye Akarere ka Gakenke.
Ni Akarere kazwiho ubuhinzi bw’imbuto zirimo Maracuja, Inanasi, ibijumba n’ibindi.
Kagizwe n’imisozi miremire ndetse muri 2015 hari ubwo kahuye n’ibibazo byo kwibasirwa n’inkangu.


text:
IJAMBO RYA NYAKUBAHWA MADAME JEANNETTE KAGAME MU KWIZIHIZA UMUNSI MPUZAMAHANGA W’UMUGORE.
Nyabihu, ku wa 8 Werurwe 2017
Ba Nyakubahwa ba Minisitiri;
Bayobozi mu nzego Nkuru z’ubuyobozi bw’igihugu cyacu;
Esteemed Partners from International and Local agencies;
Baturage b’Akarere ka Nyabihu,
Byumwihariko Abatuye Umurenge wa Shyira;
Babyeyi;
Rubyiruko, Bana Bacu;
Muraho neza!
Duteraniye hano twizihiza umunsi mpuzamahanga wahariwe umugore, we soko y’Iterambere rirambye akaba n’ishingiro ry’umuryango.
Usubiye mu mateka yacu nk’Abanyarwanda, umugore ni umuntu wubashywe, ni umujyanama, akaba umubyeyi uhekeye u Rwanda kandi akagira uruhare mu mibereho myiza y’umuryango we n’igihugu muri rusange.
Nkuko byagiye bigaragara henshi ku Isi, umugore yaje kubura agaciro, akumiirwa mu mirimo iteza imbere igihugu cye, abuzwa uburenganzira bwo kwiga nka musaza we; abuzwa uburenganzira ku mutungo; kugera aho benshi muribo babyakira gutyo n’ubwo tutakwirengagiza ko hari abaharaniye ko bihinduka.
Munyihanganire ngire icyo mbwira abashyitsi turi kumwe uyu munsi batumva ururimi rwacu.
Dear Partners,
As we celebrate International Women’s Day, we also take the time to reflect and celebrate great achievements accomplished by Rwandan women. We remember the incredible strides that have made Rwanda one of the pioneers in championing efforts that promote and advocate causes for women and girls.
After the 1994 Genocide against the Tutsi, women were left to pick up the pieces left behind. Most found themselves as widows, having to assume the role as heads of households. A new responsibility arose, as women were not only taking up roles as heads of their households, but securing positions of leadership in the country.
Through the years of hard work and dedication, women in Rwanda have helped the country cement its place in history as a country that not only takes pride, but sets the standard in promoting and advocating for women’s causes. It is through the support and encouragement of the Government, that women have continued to flourish in these new roles.
Uyu munsi turishimira ko ibi byabaye amateka kuko ubuyobozi bwiza bw’igihugu cyacu bwasubije umugore agaciro n’icyubahiro akwiriye.
Turongera kwibutswa gusigasira ako gaciro nkuko insanganyamatsiko y’uyu mwaka ibivuga “Munyarwandakazi, Komeza usigasire agaciro wasubijwe.”
Mu Rwanda, abagore bagize 52% by’abaturage, ntitwavuga rero iterambere ry’igihugu, mu gihe abagize umubare munini batabigizemo uruhare.
Tumaze gusobanukirwa uruhare rw’Abari n’Abategarugori mu iterambere ry’igihugu kandi bigaragarira mu ngeri nyinshi: abakobwa bariga bagatsinda neza, biga mu mashami yose nka basaza babo ndetse ntibahezwa no mu mashami y’ubumenyi-ngiro.
Dufite abagore bayoboye ibigo bya Leta ndetse n’abikorera ku giti cyabo. Abagore bari mu nzego z’umutekano, abanyabukolikoli n’abanyabugeni, Abagore bakora imirimo y’ubucuruzi ndetse n’abahinzi – borozi ba kijyambere nkuko twabigaragarijwe mu imurika-bikorwa ryateguwe n’abari n’abategarugori bo muri uyu murenge wa Shyira.
Babyeyi,
Twese turabizi ko “Iyo wubatse ubushobozi bw’umugore uba wubatse umuryango.” Hari gahunda nyinshi zashyizweho mu kubaka ubwo bushobozi. Mu gusigasira agaciro twahawe rero nagira ngo twongere twibaze impamvu hakiri ibibazo by’ingutu byugarije umuryango!
Kuki tukibona abana b’abakobwa batwita bari munsi y’imyaka 18? Ingaruka ni nyinshi haba mu gihe cyo kubyara ndetse no kurera; kuko nabo baba bagikeneye kwitabwaho ndetse n’imibiri yabo itabemerera gutwita no kubyara.
Kuki dufite ikibazo cy’isuku nke kandi ba Mutima w’Urugo ubundi bazwiho gutunganya no kugira isuku aho bari?
Kuki hari abana bakigaragaraho imirire mibi, bigatuma abana bagwingira ntibakure neza, kandi hariho gahunda y’urugo mbonezamikurire y’abana bato, igikoni cy’umudugudu, akarima k’igikoni, Girinka Munyarwanda, Inkongoro y’umwana, n’izindi…
Kuki hakiri amakimbirane n’ihohoterwa mu miryango kandi dufite umugoroba w’ababyeyi, abunzi, incuti z’umuryango, gahunda z’iyobokamana n’izindi…
Nagira ngo rero mbasabe twihe intego ko mu kwizihiza umunsi w’umugore umwaka utaha, haba hari intambwe tumaze gutera mu gukemura ibi bibazo. Tubifatanyije n’imihigo ba Mutimawurugo bamaze kutugezaho, dufatanije kandi na basaza bacu, iyi mihigo tukayigira iyacu, ntacyatubuza kuyesa.
Babyeyi namwe Bafatanyabikorwa,
Muze dutoze abana bacu, bakiri bato, ihame ry’uburinganire n’ubwuzuzanye hagati y’abagabo n’abagore; abahungu n’abakobwa. Tubibutse ko bashoboye, batinyuke, bakoreshe amahirwe bahabwa n’Igihugu cyababyaye maze nabo bazavemo ababyeyi Beza babereye U Rwanda.
Bana Bacu, cyane bana b’abakobwa,
Dukeneye ko mumenya ibibazo bibugarije, mutinyuke kubiganira n’ababyeyi banyu, kandi mwishakemo ibisubizo bibafasha guhangana nabyo mutangije amahirwe y’ubuzima bwanyu.
Mwirinde ababashuka bagamije kubangiriza ejo hazaza kuko ni mwe Babyeyi bazahekera U Rwanda.
Bavandimwe mwese muteraniye aha,
Kwizihiza umunsi w’umugore twabifatanije no kuremera imiryango itishoboye, nabyo bikaba biri mu muco ukwiye gukomeza kuturanga nk’Abanyarwanda.
Impamvu dukwiye gukomeza uyu muco ni uko umuryango turemeye, tuba tuwufashije gutera intambwe igana iterambere ndetse nawo wamara kuyigeraho ukadufasha mu kuzahura abakiri inyuma, nabo bakwiye gushyigikirwa muri iyo ntambwe.
Mu gusoza, Turashima gahunda za Leta zashyizweho mu rwego rwo gukomeza kuzamura ubushobozi bw’umugore mu guhangana n’ibibazo byugarije umuryango.
Ndashimira abafatanyabikorwa bose mu gutegura uyu munsi Mpuzamahanga w’Umugore, ndashimira mwese mwaje kwizihiza uyu munsi, Byumwihariko, ubuyobozi n’abaturage b’Akarere ka Nyabihu batwakiriye.
We thank all the Partners and Government institutions involved in the promotion of women and girls’ empowerment.
Looking at the past and present, only gives us more perspective for the journey we have ahead of us. Let us put our efforts in campaigns that not only realise the importance of supporting women, but that of women and men working alongside each other, for the betterment of our people, our country, and subsequently the world.
Twitabire ibikorwa bitandukanye byateguwe muri uku kwezi kwahariwe iterambere ry’umugore, nk’uko Ministre w’Uburinganire n’Iterambere ry’Umuryango (MIGEPROF) amaze kubidusobanurira.
Mbifurije mwese Umunsi mwiza Mpuzamahanga w’Umugore!
MURAKOZE.


text:
Abaturage bo mu Karere ka Nyabihu biganjemo aborozi, barasaba ubuyobozi kubasobanurira impamvu uruganda rw’amata ruri mu karere kabo rudakora.
Ni mu gihe ngo amezi atatu amaze kurenga ku gihe bari barasezeranyijwe ko urwo ruganda ruzatangirira.
Urwo ruganda rwubatswe mu Murenge wa Mukamira, bisobanurwa ko rwuzuye rutwaye Leta amafaranga y’u Rwanda asaga Miliyari enye.
Ni uruganda abaturage badahisha kugaragaza ko bitezeho byinshi mu iterambere ryabo, aho bahuriza ku kuvuga ko amata yabo basanzwe bagurisha amafaranga ijana ku ilitiro, azongererwa agaciro akarushaho kubateza imbere binyuze mu kuyagura amafaranga menshi nk’uko ngo babisezeranyijwe n’ubuyobozi bwabo.
Ku itariki ya 8 Werurwe 2016, ubwo Minisitiri w’ubucuruzi n’inganda, François Kanimba, yafunguraga ku mugaragaro urundi ruganda rw’ibirayi ruri mu Karere ka Nyabihu, yijeje abaturage b’ako karere ko uruganda rwabo rw’amata rutagombaga kurenza ukwezi bari barimo rudatangiye gukora.
Icyo gihe, Minisitiri Kanimba yabwiye abo abaturage ko “Uru ruganda rw’amata na rwo rwaruzuye. Ubu ngubu turi gushaka abagomba gushora [imari] ngo rutangire rukore kandi ndumva ari ibya vuba cyane, ntabwo bizarenza uku kwezi kwa gatatu abo bantu batabonetse ngo rutangire gukora.”
Soma: Uruganda rwatwaye Leta miliyoni 780 rwahagaze rutamaze kabiri
Abaturage barabara ‘ibihombo’
Izubarirashe.rw risura abaturage b’Akarere ka Nyabihu batuye mu nkengero z’ishyamba rya Gishwati; igice kizwiho kuba gikorerwa ubworozi bw’inka ku bwinshi mu Burengerazuba bw’u Rwanda, bagaragaje ko kudatangira kwa ruriya ruganda bikomeje kubadindiza mu iterambere ryabo.
Ni mu gihe nyamara urebeye inyuma abona urwo ruganda rwaruzuye kandi hakaba haranagejejwemo imashini ruzakoresha.
Gatanazi Jean Berchimas, umworozi wo mu Kagari ka Rugeshi, Umurenge wa Mukamira, agira ati “Ni igihombo cyane, dufite inka ariko hari ikibazo tumaranye igihe cy’ubucuruzi bw’amata mu kajagari; amata tuyabunza hano ku muhanda, ikitubabaza ni uko ilitiro igurwa ijana mu gihe ahandi twumva ko igura amafaranga menshi.”
Gatanazi yongeraho ati “Ubuyobozi bwadusezeranyije ko igisubizo cy’ikibazo cyacu ari urwo ruganda, none twategereje ko rukora ariko amaso yaheze mu kirere, nk’abaturage turasaba ubuyobozi ko budusobanurira ikibazo gihari mu gihe twe tubona uruganda rwacu rwaruzuye.”
Nyiransabimana Anathalie, umworozi wo mu Murenge wa Jenda, we agira ati “Nk’igihombo twe abaturage dufite ni uko amata adupfira ubusa; tumaze igihe nta soko, n’iyo uyagurishije bimenyerewe ko ilitiro ari amafaranga ijana. Ubwo rero urwo ruganda rutangiye twiteze ko aborozi twakwiruhutsa ibihombo twororeramo.”
Akarere ka Nyabihu karavuga iki?
Uwanzwenuwe Theoneste, umuyobozi w’Akarere ka Nyabihu, asobanura ko kuba uruganda rw’amata rwa Nyabihu rukomeje gutinda gutangira kandi rwaruzuye biterwa n’uko 90% byarwo bikiri mu maboko ya Leta mu gihe nyamara ngo rugomba kuba mu maboko y’abikorera.
Meya Uwanzwenuwe yabwiye izubarirashe.rw ati “Hari ikibazo kijyanye n’abanyamigabane; rwagombaga kwegurirwa abikorera ariko rurenda rwuzura 90% byarwo bikiri ibya Leta, ubu hakomeje gushakishwa uko rwashyirwa mu maboko y’abikorera.”
Cyakora uyu muyobozi, akomeza ahumuriza abaturage ko “uko ubu ibintu bimeze, uruganda ntirugomba kurenza mu ntangiriro z’ukwezi kwa Karindwi rutaratangira gukora.”
Umuyobozi w’Akarere ka Nyabihu, yungamo ati “Natwe nk’ubuyobozi tubifata nk’igihombo kuba hari inyubako zatwaye Leta akayabo ariko zidakora, abaturage ndababwira ko turi kubikurikirana kugira ngo ziriya nyubako zikoreshwe icyo zagenewe.”
Mu Karere ka Nyabihu ubworozi bw’inka bukorerwa mu Mirenge ituriye igice cy’ishyamba rya Gishwati. Mu rwego rwo kubyaza umusaruro amata bamwe mu baturage bafite ibikoresho bya kijyambere bibafasha kwitunganyiriza foromage. Gusa umubare munini w’abaturage wemeza ko amata abapfira ubusa akaba ari yo mpamvu bashimangira ko bakeneye uruganda mu buryo bwihutirwa.
Biteganyijwe ko uruganda rw’amata rwa Nyabihu nirwuzura, umuturage azajya agurirwa amata ku mafaranga magana abiri ku ilitiro. Ni mu gihe ubundi ilitiro y’amata mu bice byinshi by’ako karere igurwa igiceri cy’ijana no munsi y’ayo mafaranga.


text:
Nyarugenge: Kubaho neza bijyana no kugira icyiza usiga inyuma- Karugarama
Ubwo hatangizwaga ibikorwa by’urugerero n’ ukwezi kw’imiyoborere myiza, Minisitiri w’ Ubutabera akaba n’intumwa ya Guverinoma mu Karere ka Nyarugenge, Tharcisse Karugarama, yagaragaje ko kubaho neza bijyana no kugira icyiza usiga inyuma.
Kuri uyu wa kabiri intore zavuye mu itorero, urubyiruko rwarangije amashuri yisumbuye, zatangiye ibikorwa by’urugerero mu Murenge wa Mageragere aho byahuriranye no gutangiza ukwezi kw’imiyoborere myiza.
Minisitiri Karugarama yagarutse ku mateka y’amacakubiri (...)
Ubwo hatangizwaga ibikorwa by’urugerero n’ ukwezi kw’imiyoborere myiza, Minisitiri w’ Ubutabera akaba n’intumwa ya Guverinoma mu Karere ka Nyarugenge, Tharcisse Karugarama, yagaragaje ko kubaho neza bijyana no kugira icyiza usiga inyuma.
Kuri uyu wa kabiri intore zavuye mu itorero, urubyiruko rwarangije amashuri yisumbuye, zatangiye ibikorwa by’urugerero mu Murenge wa Mageragere aho byahuriranye no gutangiza ukwezi kw’imiyoborere myiza.
Minisitiri Karugarama yagarutse ku mateka y’amacakubiri yaranzwe mu Rwanda, aho abantu bahuriraga hamwe mu nama zigamije kwigisha amacakubiri bikageza kuri jenoside yakorewe Abatutsi mu 1994.
Karugarama yavuze ko ubu ibikorwa byo kubaka igihugu Leta irimo gukora ari ukugira ngo hazagire amateka meza asigara.
Yongeye kwibutsa izo ntore zije ku rugerero gukomeza indangagaciro na kirazira z’umuco nyarwanda mu bikorwa byabo bya burimunsi, bagaharanira guca akarengane aho kava kakagera ntihazagire umunyarwanda wongera kuzira akarere ke, ubwoko cg idini ahubwo imiyoborere myiza igakomeza kwimakazwa.
Location: Ndamage Building 4th floor
P.O Box: 3477 Kigali- Rwanda
Phones:
+250 788 74 29 08, +250 788 49 69 15, +250 725 94 66 08
Email:
[email protected], [email protected]


text:
Ikiyobyabwenge cya Shisha gifite ingaruka nyinshi ku buzima bw’umuntu ndetse zishobora no kuruta iziterwa n’itabi risanzwe nk’isegereti.
Urubyiruko rwinshi mu bihugu bitandukanye muri iyi minsi rusigaye rukunda gukoresha Shisha mu rwego rwo kwishimisha ariko nubwo bamwe bayikoresha ntibasobanukiwe ububi bwayo n’ingaruka ziterwa no kuyikoresha.
Gusa hari n’abayumva ariko batarayibona batazi uburyo ikoreshwamo ndetse bumva bakenyeye kuzayikoreshaho ngo bumwe uko bimera, gusa abatarayikoresha baragirwa inama yo kutazayikoresha na rimwe kandi abayikoresha bazi ko ari ukwishimisha bamenye ko baba barimo gushyira ubuzima bwabo mu kaga.
Uburyo shisha ikoreshwa ndetse n’ingaruka zo kuyikoresha
Shisha inyobwa hatumurwa umwotsi uba uturuka mu ruhombo rucometse mu gicupa. Icyo gicupa kiba kirimo imvange y’ibintu binyuranye, akenshi biba ari ibishishwa cyangwa ibisigazwa by’imbuto, iyikoresha ni we uhitamo bitewe n’impumuro wifuza.
Hakunze gukoreshwa pome, watermelon, cappuccino, ibishishwa by’imineke n’ibindi.
Muri Shisha ariko habamo n’itabi nubwo abenshi batabizi. Itabi rikunze gukoreshwamo ni iryitwa Maassel, gusa kubera impumuro riba rifite ntiwatahura ko ari ryo.
Shisha inyobwa hatumurwa umwotsi uva muri ibyo bishishwa biba byakongejwe n’ikara riba ririmo nuko bikarekura umwotsi, ari wo unyura muri rwa ruhombo bashyira ku munwa bagakurura.
Nyamara kandi ntitwabura kuvuga ko hari n’abashobora gushyiramo itabi cyangwa ibiyobyabwenge bindi nk’urumogi n’ibindi.
Nubwo benshi bavuga ko atari itabi, ndetse kuyinywa ntacyo byangiza, hari ibibi byinshi biterwa no kunywa Shisha ndetse bikaba byenda kuba kimwe no kunywa itabi.
- Shisha ishobora kuba intandaro yo kurwara indwara z’ubuhumekero
Kuba uruhombo rusohokamo umwotsi rukoreshwa n’abantu batandukanye (umwe akuraho umunwa undi ashyiraho uwe), ubwabyo byatera indwara zandurira mu myanya y’ubuhumekero.
Indwara z’ubuhumekero zishobora kuza ku muntu uri gutumura iyi myosti cyangwa abo ayitumurira iruhande, uwo mwotsi wayo wangiza ibihaha nkuko bikorwa n’umwotsi w’itabi.
- Shisha ibamo uburozi bukaze buruta ubwo mu itabi
Muri shisha harimo uburozi bwa CO (carbon monoxide),Ndetse ubu burozi ubushakashatsi bwagaragaje ko buba ari bwinshi kurenza ububa mu gutumura isigara.
Ubu burozi ni bubi ku bihaha kuko butuma umubiri utakira umwuka wa oxygen uhagije bityo ingaruka zikaba kubura ingufu mu mubiri, no mu bwonko by’umwihariko.
- Muri Shisha harimo ibitera kanseri
Kunywa Shisha byongera mu muntu uburozi bwa nicotine, tar, CO, cobalt, plomb byose bikaba ari ibyangiza uturemangingo tw’umubiri bigatuma umuntu arwara kanseri.
- Shisha itera ububata
Nkuko kunywa itabi bibata umuntu ku buryo kurireka biba ikibazo, ni kimwe no kuri Shisha kuko uburozi bwa nicotine butera ububata buba mu itabi no muri Shisha bubamo. Ubu burozi butuma habaho irekurwa rya dopamine, uyu ukaba umusemburo utuma wumva ufite akanyamuneza. Nubwo bamwe bashobora kuyisimbuza itabi, nyamara na yo itera ububata nk’ubuterwa n’itabi.
- Ikara rikoreshwamo ryongera ibyago byo kurwara.
Kugirango uriya mwotsi uboneke, hakoreshwa ikara riba ryaka, rigatwika ibintu bikiri bibisi. Ibyo byose bituma muri wa mwotsi utumura hagendamo ibinyabutabire byinshi bibi, byose bikaba byongera ibyago byo kurwara indwara zinyuranye cyane cyane izo mu buhumekero na za kanseri.
- Kwangiza ibice by’umubiri.
Uretse kuba umwotsi utera uburwayi, unangiza inyama zo mu nda cyane cyane umutima n’ ibihaha. Ibi nubwo bidahita bigaragara ako kanya buhoro buhoro ibi bice by’umubiri bigenda byangirika.
- Kunywa Shisha byangiza umubiri kurusha itabi
Akenshi usanga umunywi wa Shisha atumura imyotsi yayo mu gihe kiri hagati y’iminota 20 na 80. Umwotsi aba akuruye ungana n’uw’amasigara 100. Birazwi ko abanywi b’itabi abanywa amasigara 100 ku munsi niba bariho ni mbarwa, byumvikane ko Shisha ari yo mbi kurenza itabi risanzwe.
- Itera ibibazo umwana uri mu nda
Kunywa Shisha utwite bigira ingaruka ku mwana uri mu nda zirimo kuvuka adafite ibiro bihagije, n’ibindi bibazo binyuranye umwana ashobora kuvukana.
Minisiteri y’ubuzima iherutse guca burundu ikoreshwa ry’iki kiyobyabwenge kubera ingaruka kigira ku buzima bw’umuntu. Nyuma yuko u Rwanda rubuzanyije ikoresha rya Shisha, igihugu cya Kenya na cyo cyafashe umwanzuro wo guhagarika ikoreshwa ryayo kubanya-Kenya.
Mu buzima ni byiza ko abantu bishima kuko kwishima bitera ubuzima bwiza ariko nanone si byiza kwishimisha mu byangiza ubuzima nka Shisha.


text:
Page 2 of 2
GUKOSORA ZIMWE MU NYITO ZIKORESHWA NABI
Nyuma yo gusobanura neza no kugaragaza ko iterabwoba ntaho rihuriye n'idini ya Islam twifuje gukosora zimwe mu nyito zikunze gukoreshwa nabi zigahesha ishusho mbi Islamu n'abayislamu 'muri izo nyito zikoreshwa nabi twavuga '(Ubutagondwa cyangwa Intagondwa ). Ni ijamo rero rikunze gukoreshwa nabi haba mu itangazamakuru rinyuranye cyangwa ku Bantu ku giti cyabo usanga iri jambo barikoresha nabi . INTAGONDWA :cyangwa ubutagondwa ubundi bisobanura umuntu ukomeye kubyo yemera kandi utemera kubivanwaho n'uwari we wese 'kandi akabikurikiza nk'uko bikwiye mu mwimerere wabyo'ibyo ni byo bakunze kwita mu zindi ndimi ko ari RADICALISME cyangwa FONDAMENTILISME'bisobanuye muri Islam kugendera ku myemerere y'Idini no kuyikomeraho .Ubundi rero ibi nibyo bikwiye ku bayislam ko bakunda bakanakomera ku myemerere yabo y'umwimerere ikomoka muri Qoran ntagatifu no mu migenzo y'intumwa y'imana Muhamad (Imana imuhe amahoro n'imigisha)kandi bagakurikiza Amategeko y'Imana nk'uko ibibategeka igira iti
((Yemwe abemeye Imana nimwinjire muri Islamu mwese )) Q 2:208
Na none Imana irongera iti
(( Ibyo Intumwa yabazaniye mubikurikize' ibyo yababujije mubireke )) Q 59:8
Iyi mirongo ya Qor'an iragagaraza ko umuyislamu agomba kuba umuyislamu wese mu buzima bwe bwa buri munsi kandi agakurikiza amategeko y'idini ashoboye yose akanirinda ibyo yabujijwe n'Imana n'Intumwa yayo Muhamad (Imana imuhe amahoro n'imigisha)byose ashingiye ku myemerere ya Islam aribyo byakwitwa FODAMENTALISME.
IKIBAZO CYABONETSE KUMYUMVIRE Y'IRI JAMBO NI IKIHE ?
Ubundi iri jambo ubwaryo nta kibazo rifite 'ndetse ni naryo rikwiye nk'uko byagaragaye.ariko rero ikibazo cyabaye ni uko ryitiriwe Abakora ibikorwa bibi nk'ubwicanyi 'Iterabwoba n'ibindi bikorwa by'ubugome binyuranye 'kuburyo byagaragaye ko abakora ibyo bikorwa aribo bayislam b'umwimerere bakora ibikwiye muri Islamu . Ibyo bihita bisobanura ko islam nyayo ari Ubugome'Ubwicanyi' Iterabwoba n'ibindi bibi biteye isoni. Iyi rero ni imyumvire mibi cyane igamije guharabika ISLAMU ikanatuma abantu benshi bibaza kuri iyo dini ifite umwimerere w'ibikorwa by'ubugome n'iterabwoba ?!!! . Gusa ababifashe gutyo ntawabarenganya kuko babivuga uko babyumva ku Itangazamakuru rigaragaza ko abakoze ibikorwa by'Ubugome n'Iterabwoba ari Abayislamu b'imyemerere ikaze LES ISLAMISTES 'ibyo rero bisobanura ko kuba Umuyislamu cyane ukomeye ku idini ye unayikunze ari ugukora ibikorwa by'ubugome n'iterabwoba' ubwo bikumvikana ko Islamu nyayo ari Ibikorwa by'Ubugome.
IKIBAZO: Ese koko ISLAMU nyayo y'umwimerere ni ubugome no kwica Abantu b'inzirakarengane? IGISUBIZO:Oya 'si uko bimeze 'ahubwo ISLAMU nyayo y'umwimerere n'Amahoro'Ubutabera'Ubworoherane no Kugiraneza. Ibi nibyo ISLAMU nyayo ni nayo mico yagombye kuranga Umuyislam nyawe ukurikiza Qor'an ntagatifu n'imigenzo y'Intumwa y'Imana MUHAMAD ( Imana imuhe amahoro n'imigisha) Qor'an ibuza ikanaziririza bidasubirwaho kwica abantu b'inzirakarengane' kwangiza ibikorwa remezo' ihohotera n'ibindi byose bibangamira ubusugire n'umutekano. ndetse n'umuyislam ukurikiza Qor'an agomba kwirinda ibyo byaha kuko Imana yabibujije nk'uko ibivuga muri igira iti((Muramenye ntimugakore ubwangizi mw'isi kandi Imana yarayitunganyije)) Islam ibuza kwiyahura no kwiyambura ubuzima ku mpamvu iyo ariyo yose Imana yaravuze iti
((Muramenye ntimuziyice (Ntimuziyahure)kuko Imana ibafitiye Impuhwe..) Qor'an 4:29
Intumwa y'Imana(Imana imuhe amahoro n'imigisha) yaravuze iti:( uziyahaura akoresheje Icyuma cyangwa umugozi cyangwa uburozi'Imana izabimuhanisha mu muriro kandi azawubamo igihe cyose) Islamu iziririza kwica no kumena Amaraso y'abantu b'inzirakarengane 'Imana iragira iti (( Ntimuzice Roho kuko Imana yabiziririje) Islam nyayo ni ukorohera no kubanira neza abandi ni ubwo baba batari Abayislam 'Imana iragira iti
(( Imana ntabwo ibabuza kubanira neza abandi batabarwanya mu Dini ntibanabirukane mu Mazu yanyu'Abo Imana ntibabuza kubagirira neza no kubagirira ubutabera kuko Imana ikunda abakoresha ukuri n'ubutabera )).Qor'an 60:8
Iyi niyo Islamu nyayo ' Idini y'Amahoro 'Ubutabera 'Ubusabane'Ineza n'Urukundo
ISLAM NA DJIHADI Ubundi DJIHADI bisobanura :Gukoresha Imbaraga zose mu guharanira Idini y'Imana . DJIHADI ikorwa mu buryo bunyuranye harimo Ururimi'kwandika n'Imirwano iyo bibaye ngombwa mu gihe hari Abantu bari kurwanya Islamu bigaragara bakoresheje Imbaraga bica Abayislamu babaziza Idini yabo' icyo gihe Abayislam babishoboye bemerewe kurwana n'uwo mwanzi wabo mu rwego rwo Kwitabara no kwivana muri ako karangane nk'uko Imana Imana ibivuga igira iti:
((Babandi babangamiwe bahuguzwa bemerewe kurwana n'abanzi babo' kandi Imana ishoboye kabatabara' abo babyemerewe ni babandi birukanywe mu mazu yabo barengana bazira ko bavuze bati:ALLAH niwe nyagasani wacu)) Qor'an 22:39-40
Igihe Abayislam bari kuri DJIHADI bategetswe kwirinda kurenganya no guhohotera abatabarwanyije batababangamira'Imana iti:
((Murwane mu nzira y'Imana murwanye babandi babarwanya kandi muramenye ntimuzarengere ngo murwanye abatabarwanya kuko Imana ntikunda abarengera )) Qor'an 2:190
Intumwa y'Imana MUHAHAMAD ( Imana imuhe amahoro n'imigisha )yagaragaje imyitwarire igomba kuranga abayislamu muri djihadi igira iti:((Muramenye ntimuzice Abana 'Abagore 'Abasaza ntimuzice n'abantu bari gusenga munsengero ) Izi nama eshatu ziragaragaza ko barwanyaga ababarwanya .
ESE IDINI YA ISLAM IREBERWA HE ?
Mu bindi bintu byafashwe nabi ni ukurebera idini ya ISLAM mu bantu'ibyo bigatuma iyo Umuyislam akoze ikintu kibi ku isi cyangwa agatsiko ka'bayislamu runaka kakora ikintu kibi nk'igikorwa cy'iterabwoba bikitirirwa Islamu n'abayislamu bose. Iyo myumvire nayo Siyo ntinakwiye' kuko islamu ireberwa muri Qor'an ntagatifu no mu migenzo y'Intumwa y'Imana MUHAMAD ( Imana imuhe amahoro n'imigisha) iyo niyo nkomoko ya ISLAM ibirimo nibyo byitirirwa ISLAM n'abayislam'kandi nta terabwoba 'nta bugome 'nta bwicanyi birangwamo'ahubwo ibyo byose ni ikizira nk'uko twabigaragaje mu ngingo zavuzwe haruguru. Naho kurebera ISLAMU mu Bantu runaka cyangwa mu dutsiko runaka tw'abayislam twagiye dushingwa kubera inyungu z'abadushinze zinyuranye'ibyo ni ikosa rikomeye 'kandi byarabaye hirya no hino ku Isi aho abayislamu bacyemanzwe bacyekwaho ibikorwa by'itera bwoba cyane nyuma y'ibitero byo kuya 11/sept/2001 I New York n'ibyabaye muri za Gar ya moshi mu Bwongereza' abayislamu bamwe baraketswe cyane Ingo zabo zisakwa na polisi bahagarikwa mumayira nta cyaha bafite 'ahubwo bakemangwa kuko ari Abayislamu gusa.cyane cyane abagaragaragwaho ibimenyetso bya ISLAMU nk'ubwanwa 'ikanzu ' no kwikwiza ( Hidjab) kubayislamukazi.
Ibyo byakomeje umurego kugeza ubwo abayobozi b'idini ya ISLAM mu bwongereza bemereye abayislamukazi gukuramo no kwambura za Hidjab mu rwego rwo kwiyoberanya kubera ingorane n'ibibazo barimo byo gukemangwa no gukekwa mu nzego z'umutekano . Ibyo byose bigaragaza ya myumvire mibi yo kuryoza abayislamu bose no kubitirira Icyaha cyakozwe n'umwe mu bayislam' uretse ko bimwe muri ibyo bikorwa hari ni igihe ababikoze batamenyekana !!! Ibyo byakozwe kandi binyuranyije n'amategeko agenga ubutabera mpuzamahanga ashimangira ko icyaha ari gatozi' kandi agashimangira ko umuntu ari umwere kugeza icyaha kimuhamye hashingiwe ku bimenyetso bigaragara'ariko ku bayislamu mu bihugu bimwe ibyo ntibyubahirizwa 'ahubwo ayo mahame y'ubutabera barayirengagiza abayislamu bagakekwa ahandi bagafungwa igihe kirekire nta manza baciriwe kandi batotezwa bikomeye muri za gereza zitemewe mu butabera mpuzamahanga 'abandi nyuma y'igihe bagafungurwa babwirwa ko bari barabaketse none basanze ari abere nta cyaha kibahama. Ibi byose rero ni ibigaragaza ya myumvire mibi iri kuri islamu n'abayislamu'kandi ibi byose binyuranyije n'ubutabera ndetse n'amasezerano mpuzamahanga y'uburenganzira bwa Muntu.
ESE KUKI BAMWE MU BAKRISTU BAKORA IBIKORWA BIBI BY'ITERABWOBA BITITIRIRWA UBUKRISTU N'ABAKRISTU BOSE?
N'ubwo twagaragaje ko hari abenshi bitirira islamu n'abayislamu ibikorwa bibi bishobora gukorwa n'umwe mu bayislamu cyangwa kamwe mu dutsiko tw'abayislamu twashinzwe kubera inyungu bwite z'abadushinze.ariko iyo witegereje usanga hari ibikorwa bibi n'ubugome bikorwa na bamwe muba kristu mu izina ry'idini ya Girikstu ariko ntibyitirirwa ubukristu ntibinaryozwa abandi bakristu bose ngo usange aho banyuze bakemangwa basakwa nk'uko bikorerwa abayislamu ndetse nta n'ubwo Bibliya yigeze yitirirwa iterabwoba nk'uko byakozwe kuri Qor'an ubwo bamwe batangaje ko ariyo nkomoko y'Iterabwoba. Icyo twakwibutsa ni uko hari ibikorwa byinshi by'ubugome n'ubwangizi byakozwe mu izina ry'Idini ya Gikristu bikozwe n'abakristu babitegetswe n'ubuyobozi bw'Idini 'ariko hamwe n'uko byatangiwe uburenganzira n'abayobozi kandi bakomeye ibyo ntibyatumye ubukristu n'abakristu bose bitirirwa ibyo bikorwa kandi byarakozwe mu izina ry'idini bakanakora ibikorwa binyuranye by'ubugome birimo kwica umubare munini w'abantu b'inzirakarengane n'ubundi bwangizi ' muri ibyo bikorwa twatanga igero zikurikira:
1.Hagati y'umwaka w'1095 - 1270' habaye intambara z'abanyamisaraba 'icyo gihe Papa Urbain wa kabiri yahamagaje Council de clermont mu bufaransa 'aha abakristu uburenganzira bwo kurwana ndetse aha uwitwa God froid de Bouillon ubuyobozi bw'iyo ntambara 'yarishe' irasenya yangiza byinshi mu izina ry'ubukristu 'ariko ibyo ntibyitiriwe idini yose n'abakristu bose?!!.
2.Hagati y'umwaka w'1212 -1492 Abakristu batangaje intambara zari zigamije gusiba Islamu mu burengerazuba bw'isi (Uburayi ) Izo ntambara zayobowe n'abami b'abanyagatolika aribo :ISABELLE I DE CASILLE ' FERDINAND II D'ARAGON' barwanye n'abayislamu'izo ntambara zishe benshi zarasenye ariko ntabwo ibyo byitiriwe ubukristu n'abakristu bose ?!!!.
3.Mu gihugu cya Uganda uwitwa Joseph Konny yatangije umutwe wa Gisirikare ariko urwanira ubukristu awita Lord Resistance Army ( L R A ) uwo mutwe ukaba uharanira ko ubuganda buyoborwa n'amategeko icumi ya Biblia yahawe Intumwa Mose . Uyu mutwe wa L RA n'ubwo wiyita ko ari ingabo zirwanira Imana zigamije gutegekesha Igitabo cya Biblia' nyamara urica' ufata bagore ku ngufu' uriba urasenya 'uhatira abana bato kujya ku rugamba n'ibindi bikorwa biteye isoni kandi binyuranyijen'amategeko ya Biblia 'ibyo bikorwa byose rero birumvikana ko ntaho bihuriye na Biblia n'abakristu n'ubwo bwose bikorwa mu zina ry'idini na Biblia!!!!. -Ese Biblia irabishyigikiye koko ?!!! Oya da !! -Ese idini y'ubukristu koko yemera ibikorwa Joseph Konny akora we n'umutwe ayoboye ?! Oya da ! -Ese abakristu bose bashyigikiye ibyo bikorwa Oya da!. Ariko hamwe n'uko batabishyigikiye ubikora we ntibimubuza kubyitirira Idini y'ubukristu n'igitabo cya Biblia !!!!. Ubwo rero ni kimwe n'uko hari umwe mu bayislamu cyangwa Agatsiko kakwiyitirira Islamu kubera inyungu gashaka kugeraho kagakora ibikorwa bibi mu izina ry'idini kandi ntaho bihuriye na islamu n'abayislamu. ikindi nk'uko ibyo Joseph Konny akora n'umutwe we wa gisirikari bititirirwa ubukristu nti binabazwe abakristu bose uko ni nako byagombye kugenda ku bayislamu niba hari agatsiko kakora ibikorwa bibi kiyitirira Islamu ibyo ntibigombye kwitirirwa Islamu nk'idini cyangwa ngo biryozwe Abayislamu bose.
Umwanzuro Islamu itandukanye n'iterabwoba , Qor'an itandukanye n'iterabwoba nk'uko ubukristu na Bibiliya biri kure binatandukanye n'ibikorwa by'iterabwoba n'ubugome bwa Joseph Konny n'umutwe we wa Lord Resistance Army(L.R.A). ubwo ni bwo butabera nyabwo kandi bwimakaza umuco n'amahoro n'ubworoherane mu Isi.
Byateguwe n'ubunyamabanga bushinzwe ivugabutumwa mu buyobozi bukuru bw'umuryango w'abayislmu mu Rwanda(A.MU.R).
Umusozo


text:
Umugabo w’umukerarugendo ukomoka muri Leta Zunze Ubumwe za Amerika, yahuye n’uruva gusenya ubwo inkende ebyiri zamwuriraga ku mutwe maze zigatangira gukora imibonano mpuzabitsina.
Ibi byabereye mu ishyamba ryo muri Indonesia ribamo inkende nyinshi, bikaba byarabaye ubwo uyu mugabo utaratangajwe amazina yari yagiye mu butembere ari kumwe na bagenzi be, maze aza kugira akaga gakomeye mu buzima ubwo inkende zahinduye umutwe we aho zikorera imibonano mpuzabitsina.
Ubwo yageraga muri iryo shyamba, yagaragaje ugutinyuka inyamaswa maze inkende ije imwegera arayireka yurira ku rutugu rwe atangira kuyikinisha. Umwe mu nshuti ze bari kumwe yarabirebye aratangara cyane, maze hashize akanya gato umugore wari hafi nawe arasakuza cyane atabaza amubwira ati dore n’indi iraje igusanga.
Mu kanya gato iyo nkende ya kabiri yahise yurira maze isanga indi yari ku rutugu, kuva ubwo zihita zitangira gukora imibonano zihagarariye hejuru y’uwo mugabo. Aka gahomamunwa kateye abo bari kumwe guseka cyane, gusa ngo uyu mugabo yaziretse zirangiza ibyo zarizirimo.


text:
Rutsiro: Utugari tubiri twihanangirijwe kubera twagaragaweho guhungabanya umutekano
Ubwo kuri uyu wa gatatu tariki ya 10 Kamena 205 umurenge wa Gihango wo mu karere ka Rutsiro wakoraga inama yaguye y’umutekano yahuje abayobozi b’umurenge,ab’utugari ndetse n’abaimidugudu banenze utugari 2 dukunze kuza ku isongs mu gukora ibyaha.
Akagari ka Murambi n’akagari ka Bugina twanenzwe kubera ko ngo dukunze guhungabanya umutekano aho ngo abantu banywabagasinda barangiza bakarwana ndetse bakanaremana uruguma.
Umunyamabanga nshingwabikorwa w’umurenge wa Gihango Muhizi Patrick yagize ati’ twanenze utu tugari ahanini ugendeye ku nshuro utu tugari dukora amanyanga yiganjemo urugomo tukaba twasabye abayobozi batwo kujya bafungisha utubari hakiri kare kuko abantu banywa bagasinda barangiza bagakora urugomo aiko tunasaba abaturage ko bajya banywa inzoga nke ndetse bakanacuruza inzoga zemewe kuko byagaragaye ko hari n’abanywa ibikoranoâ€
Giramariya Marie Goreti uyobora akagari ka Murambi yavuze ko hafashwe ingamba zo guhozaho ijisho abanywa inzoga kugirango  batazajya banywa basinda.
Ati†twafashe ingamba zo kujya tugenzura abanywa bagasinda tukababwira abagataha kare bityo umutekano ku buryo utahungabanayaâ€
Mugenzi we nawe banaenganywe Yadufashije Viateur nawe yavuze ko yahagurukiye abasinda bagakora urugomo aho ngo abasindaga bari abacukuzi b’amabuye y’agaciro barangiza bagakora urugomo,zimwe mu ngamaba babafatiye ni uko basabye ababahemba kubahembera kuri za konti ngo ku buryo bazajya banywera kure ntibakore urugomo aho bakorera ikindi ngo ni ugukaza amarondo akazajya afungisha abatinze gutaha.
Ibyaha bikunze kugaragara muri utu tugari ni ugukubita no gukomeretsa kubera ubusinzi,mu myaka 2 ishize umurenge wa Gihango ubarizwamo utu tugari ukaba ariwo uza imbere mu gukora ibyaha mu mirenge 13 igize akarere ka Rutsiro ngo hakaba harafashwe ingamaba zikomeye zo gukumira ibyo byaha nk’uko umuyobozi w’uyu murenge abitangaza.


text:
Nusobnukirwa ko satani ashaka kukuyobya, ntuzicare gusa ngo umwerere akubyine hejuru mu kwiheba no gutekereza nabi, ujye ubumbura akanwa utangire kwatura ubutware muri Kristo.
Rimwe narimwe iyo ndi gutegura kubwiriza mu rusengero cyangwa mu giterane, ibitekerezo bibi bitangira kuntera. Muri icyo gihe nisubirishamo imbaraga amagambo yanjye nkavuga cyane nti, “ibintu byose biraza kugenda neza.”
Satani ashyira kwiheba n’ibitekerezo bibi mu bwenge bwacu, rimwe na rimwe mu by’ukuri “arasa” ibitekerezo byacu akoresheje kwiheba.
Maze gusobanukirwa uko kwiheba n’ibitekerezo bibi, nagize ubutware hejuru yabyo. Imana yatangiye kuzana kubohoka ku bugingo bwanjye nuko ntangira kubinezererwa.
Shaka icyo ijambo ry’Imana rigusezeranya noneho utangire kwamamaza inkota ye y’amujyi abiri (Abaheburayo 4:12).
Joyce Mayer.


text:
Charte Abiringiye w’ imyaka 24 y’ amavuko arasaba kuvanywa ku rutonde rw’ abakobwa 10 bagombaga guhatanira umwanya wa nyampinga mu Ishuli Rikuru rya ma Banki n’ Icungamutungo(SFB)kuko ngo atigeze abimenyeshejwe mbere.
Mu kiganiro na rushyashya.net ;Charte Abiringiye yagize ati: “Njye nashyizwe ku rutonde ntabibajijwe ikindi kandi ababyeyi banjye ntibarabinyemerera.”
Ku kibazo kijyanye n’ uburyo ashobora kuvanwa kuri uru rutonde,Charte Abiringiye atangaza ko yazitangiye ku wa kane taliki ya 10 Ukwakira 2013.
Abategura iki gikorwa twashatse kuvugana na bo ku murongo wa telefoni numero zabo ntizacamo, ariko Charte Abiringiye akavuga ko bakivugana kugira ngo akurwe ku rutonde ku mpamvu yatanze hejuru.
Charte Abiringiye ni umwana w’ imfura mu muryango w’ abana 4 mu buzima busanzwe, akunda gukora siporo ya zituma agumana indeshyo ye, ndetse no gusoma ibitabo.
Charte Abiringiye yiga muri SFB
Charte Abiringiye afite uburebure bwa metero 1,68 apima ibiro bisaga 50 akunda kurya ibisuguti, ndetse akanywa ibinyobwa byose uretse ibisembuye.
Mu bahanzi baririmba indirimbo zaririmbiwe Imana akunda Gaby Irene Kamanzi, na ho mu bandi akunda umuhanzi Christopher.
Jean Paul KAYITARE / Rushyashya.net


text:
ISOMO RYA MBERE
Isomo ryo gitabo cy’Umuhanuzi Yeremiya (Yer 31, 31-34)
31Igihe kirageze – uwo ni Uhoraho ubivuze – maze nzagirane Isezerano rishya n’umuryango wa Israheli n’uwa Yuda. 32Rizaba ritandukanye n’iryo nagiranye n’abasekuruza babo, igihe nabafataga ukuboko nkabakura mu gihugu cya Misiri. Bo bishe Isezerano ryanjye – uwo ni Uhoraho ubivuze – ariko jye nakomeje kubabera umutegetsi. 33Dore iryo Sezerano nzagirana n’umuryango wa Israheli nyuma y’iyo minsi – uwo ni Uhoraho ubivuze – amategeko yanjye nzayabacengezamo, nyabandike mu mutima, bityo mbabere Imana na bo bambere umuryango. 34Ntibazongera kwigishanya bavuga bati “Menya Uhoraho”, kuko bose bazaba banzi, uhereye ku muto kugeza ku mukuru – uwo ni Uhoraho ubivuze – nkabababarira ubugome bwabo, sinzongere no kwibuka icyaha cyabo ukundi.
ZABURI (Zab 51 (50), 12-13, 14-15, 18-19)
Inyik/ Nyagasani, turememo umntima mushya !
Mana yanjye, ndemamo umutima usukuye,
maze umvugururemo ibitekerezo biboneye.
Ntunyirukane ngo unte kure yawe,
cyangwa ngo unkuremo umwuka wawe uzira inenge.
Ahubwo mpa kwishimira ko nakijijwe,
kandi unkomezemo umutima wuje ineza.
Abagome nzabatoza inzira yawe,
n’abanyabyaha bakugarukire.
Igitambo cyanjye si cyo ushaka,
n’aho nagutura igitwikwa nticyakunezeza.
Ahubwo igitambo Imana ishima ni umutima washengutse.
Mana yanjye, ntuzirengagize umutima washegeshwe kandi wihana !
IBANGONDIRIMBO RIBANZIRIZA IVANJILI (Mt 16, 18)
Alleluya Alleluya.
Nyagasani yubatse Kiliziya ye ku kwemera kwa Petero,
kandi ububasha bwo mu kuzimu ntibuzayitsinda.
Alleluya.
IVANJILI
+ Matayo (Mt 16, 13-23)
Muri icyo gihe, 13Yezu ageze mu gihugu cya Kayizareya ya Filipo, atangira kubaza abigishwa be ati “Abantu bavuga ko Umwana w’umuntu ari nde ?” 14Baramusubiza bati “Bamwe bavuga ko ari Yohani Batisita, abandi ko ari Eliya, abandi ko ari Yeremiya cyangwa umwe mu bandi bahanuzi.” 15Yongera kubabaza ati “Mwebwe se muvuga ko ndi nde ?” 16Simoni Petero aramusubiza ati « Wowe uri Kristu, Umwana w’Imana Nzima ! » 17Yezu amusubiza agira ati “Urahirwa, Simoni mwene Yonasi, kuko atari umubiri n’amaraso byabiguhishuriye, ahubwo ari ari Data uri mu ijuru. 18Noneho nkubwiye ko uri Urutare, kandi kuri urwo rutare nzubakaho Kiliziya yanjye, n’ububasha bwo mu kuzimu ntibuzayitsinda. 19Nzaguha imfunguzo z’Ingoma y’ijuru : icyo uzaba waboshye mu nsi kizabohwa no mu ijuru; n’icyo uzaba wabohoye mu nsi kizabohorwa no mu ijuru.” 20Hanyuma yihanangiriza abigishwa kutagira uwo babwira ko ari Kristu.
21Kuva ubwo Yezu atangira kumenyesha abigishwa be, ko agomba kujya i Yeruzalemu kuhababarizwa cyane n’abakuru b’imiryango, n’Abaherezabitambo bakuru n’abigishamategeko, akicwa kandi akazazuka ku munsi wa gatatu. 22Petero aramwihugikana, aramutonganya avuga ati “Biragatsindwa, Nyagasani ! Ibyo ntibizakubeho !” 23Ariko we ahindukirana Petero aramubwira ati “Hoshi, mva iruhande Sekibi ! Umbereye umutego kuko ibitekerezo byawe bitavuye ku Mana, ahubwo ku bantu!”


text:
Zari umugore wa Diamond Platnumz yasutse amarira ubwo yabonaga umurambo wa Ssemwanga ugezwa mu muryango we kuri iki cyumweru taliki 28 Gicurasi 2017.
Zari umugore wa Diamond Platnumz yasutse amarira ubwo yabonaga umurambo wa Ssemwanga ugezwa mu muryango we kuri iki cyumweru taliki 28 Gicurasi 2017.
Ahagana saa19h nibwo umurambo wa nyakwigendera wagezwaga aho umuryango we ubarizwa muri Uganda,ushyirwa aho buri wese yarebaga, gusa Zari bimwanga mu nda araturika ararira.
Chimpreport dukesha iyi nkuru, itangaza ko ubwo umubiri we wajyanwaga ku nyubako ye iherereye mu gace ka Muyenga i Kampala wasangaga urujya n’uruza rw’abaturage bababajwe no kuba Ivan yabavuyemo banamwifuriza iruhuko ridashira.
Umwe mu bari ishuti za Ssemwanga witwa Katoto yavuze ko hakwiye kurebwa impamvu umurambo we watinze kuhagera ukaza nyuma y’igihe cyateganyijwe, ashimangira ko hari ikindi cyaba kihishe inyuma y’urupfu rwe.
Yaje kunganirwa n’umwe muri bashiki ba Ivan witwa Rita,aho yavuze ko umurambo wa musaza we ugomba kujyanwa mu bitaro ugasuzumwa kuko ngo ntibizera ibizamini byo muri Afurika y’Epfo kuko ngo bitagaragaza neza icyo yazize dore ko ari naho yari akunze kwibera.
Kuri uyu wa mbere bikaba biteganyijwe ko misa yo kumusabira ibera muri Katedirali ya Namirembe aho umurambo we uri buhite ujyanwa mu gace ka Kayunga ari naho azashyingurwa kuri uyu wa Kabiri.
van yitabye Imana kuwa 25 Gicurasi 2017 aguye mu bitaro i Pretoria muri Afurika y’Epfo. Yitabye Imana ku myaka 40 y’amavuko azize indwara yo gucika imitsi yo mu bwonko.
Bikaba bivugwa ko umuhanzi Diamond ari nawe mugabo wa Zari kugeza ubu ari mu bazajya gushyingura Ivan Ssemwanga.
Ndacyayisenga Fred
Ibitekerezo
Pole sana Zari Kanda hano umusubize
@John ibyo akora arabizi Abo ni abahezanguni ngo ni abahamya ba Yehova Njye baranshanze ,buriya ngo Imana bo iyo bashatse kuyivuga bayandika mu izina ryayo ari Yehova Naho ahandi bivugira "imana" Bikantera kuibaza niba Yehova nyine atari Imana mugiheburayo Bo bavuga ngo tugomba kuyihamagara muizina Bwite ryayo. Kanda hano umusubize
uburyary zari araburusha rusifeli kabisa yamutaye ajya hehe Kanda hano umusubize
RIP Ssemwanga,you were so young (40 years).Kuba ZARI arimo kurira,it is normal kubera emotions.Na YESU,umwana w'imana yararize igihe inshuti ye LAZARO yapfaga,uretse ko yamuzuye amaze iminsi 4 apfuye.Iyi ni gihamya yuko abantu bose bakora ibyo imana idusaba,YESU azabazura ku munsi w'imperuka,bahembwe UBUZIMA BW'ITEKA nkuko tubisoma muli Yohana 6:40. Mujye mwemera ibyo Bible ivuga.Nicyo gitabo cyonyine imana yandikishije,kugirango tumenye ibyo idusaba and to know the Future of Mankind.Mu isi nshya dutegereje ivugwa muli 2 Peter 3:13,ntabwo tuzongera kurwara no gupfa (Ibyahishuwe 21:4).Ariko kugirango uzabe muli iyo si izahinduka Paradizo,nuko ubikorera cyane kuko ku munsi w'imperuka,imana izarimbura abantu bose batita kubyo idusaba,igasigaza abantu bake bakora ubushake bwayo (Imigani 2:21,22).Ntukishinge biliya Pastors na Padiri bavuga mu nsengero,iyo umuntu yapfuye.Ngo uwapfuye yitabye imana.Ni ikinyoma kuko uwapfuye aba atumva (Umubwiriza 9:5).Bible ivuga ko upfuye ajya mu gitaka (Umubwiriza 3:19,20). Dore ingero za Bible zerekana ko iyo dupfuye tuba tutitabye imana.ADAMU igihe yapfaga,imana yamubwiye ko asubiye mu gitaka,ntabwo yamubwiye ko ayitabye nkuko abanyamadini bavuga (Itangiriro 3:19).Igihe LAZARO yapfaga,YESU yavuze ko LAZARO yapfuye,ntabwo yavuze ko Lazaro yitabye imana (Yohana 11:14).Nkuko Bible ivuga,abantu batibera mu byisi gusa,bagashaka imana cyane,iyo bapfuye baba bazazuka (Yohana 6:40). Ariko abibera mu byisi gusa,ntibashake imana bakiliho,iyo bapfuye biba birangiriye aho. Twige Bible neza,duhinduke,tujye mu materaniro,tujye mu mihanda no mu ngo KUBWIRIZA abantu nkuko YESU abisaba UMURISTU NYAKURI (Yohana 14:12).Nibwo buryo bwonyine buzatuma imana ituzura ku munsi w'imperuka,iduhe ubuzima bw'iteka. Kanda hano umusubize
Ariko kweli nkawe ko mbona usa naho usobanukiwe uterwa niki kwitiranya Imana n'ibigirwamana ugatinyuka ukandika ngo" imana se wa yesu " Yesu Christu numwana w'ikigirwamana???? ko iyo wanditse Imana utangije small letter uba uvuze ikigirwamana basi muzasome mu nkuru za Daniel wenda mwamenya ukuri. Plz iyo mbisomye numva mbabariye uwabyanditse bigaragaza kutamenya ubujiji bwo kudasobanukirwa. Kanda hano umusubize
Sha Nzaramba John Imana iguhe umugisha kk ndabona uzi ibintu vyinshi. Mbabarira nkubwire nanj Ico uwo muvandimwe wundi avuze nukuri nje birambabaza iyo mbona umuntu yandika Izina ry'Imana nako kadome gatoyi (donc le miniscule) ubushatse kuvuga ibigirwamana (donc utumana duto) Imana yacu yaremye Isi n'Ijuru Izina ryayo rigomba gutanguza urudome rukuru ndabasavye. Imana, Yesu, Umwami Imana, Umwami Wacu Yesu etc Umwami Imana abagirire neza knd aduhe iherezo ryiza twese. Amen Amen Kanda hano umusubize
Sha Nzaramba John Imana iguhe umugisha kk ndabona uzi ibintu vyinshi. Mbabarira nkubwire nanj Ico uwo muvandimwe wundi avuze nukuri nje birambabaza iyo mbona umuntu yandika Izina ry'Imana nako kadome gatoyi (donc le miniscule) ubushatse kuvuga ibigirwamana (donc utumana duto) Imana yacu yaremye Isi n'Ijuru Izina ryayo rigomba gutanguza urudome rukuru ndabasavye. Imana, Yesu, Umwami Imana, Umwami Wacu Yesu etc Umwami Imana abagirire neza knd aduhe iherezo ryiza twese. Amen Amen Kanda hano umusubize


text:
IBIBAZO URUBYIRUKO RWIBAZA
Nakora iki ngo ntegeke uburakari?
Ibibazo wakwibaza
Ese ukunda kurakara?
Sinjya ndakara
Rimwe na rimwe
Buri munsi
-
Ese urakara mu rugero rungana iki?
Sindakara cyane
Ndarakara cyane
Ndarakara bikabije
-
Ni nde ukunze kurakarira?
Umubyeyi
Uwo muvukana
Incuti yawe
-
Niba usanze ukwiriye gutegeka uburakari bwawe, iyi ngingo iragufasha! Banza usuzume impamvu ari ngombwa gutuza mu gihe hagize ukurakaza.
Impamvu ari ngombwa
Bituma umererwa neza. Mu Migani 14:30 havuga ko “umutima utuje utuma umubiri ugira ubuzima bwiza.” Hari igitabo cyavuze ko “uburakari bushobora gutera indwara z’umutima.”—Journal of Medicine and Life.
Incuti zawe. Bibiliya igira iti “ntukagirane ubucuti n’umuntu ukunda kurakara, kandi ntukagendane n’umuntu ukunda kugira umujinya mwinshi” (Imigani 22:24). Niba ukunda kurakara, ntuzatangazwe no kuba abantu bakwinuba. Jasmine yaravuze ati “nutitoza gutegeka uburakari bwawe, incuti nziza zizagucikaho.”
Uko abandi bakubona. Ethan ufite imyaka 17 yaravuze ati “iyo ukunda kurakara, abandi barabibona, bagahindura uko bakubona.” Ibaze uti “nifuza ko abandi bambona bate? Ese nifuza ko bambona nk’umuntu w’umunyamahoro cyangwa nk’igisasu cyenda guturika?” Bibiliya iravuga iti “utinda kurakara aba afite ubushishozi bwinshi, ariko unanirwa kwihangana yimakaza ubupfapfa.”
Icyo wakora
Suzuma imirongo y’Ibyanditswe iri hasi aha n’ibitekerezo abantu batanze maze wibaze ibibazo biri kumwe.
Imigani 29:22: “Umuntu ukunda kurakara abyutsa amakimbirane, kandi ukunda kugira umujinya agwiza ibicumuro.”
“Nkiri muto, gutegeka uburakari bwanjye byarangoraga. Bene wacu bo kwa papa bagira ikibazo nk’icyo. Bituri mu maraso. Rwose gutegeka uburakari bwacu biratugora.”
—Kerri.
Ese nkunda kurakara? Niba nemera ko hari icyo nakoze kugira ngo ngire imico myiza, byaba bikwiriye kuvuga ko nta cyo nakora ku ngeso mbi mfite?
Imigani 15:1: “Gusubizanya ineza bihosha uburakari, ariko ijambo ribabaza ribyutsa umujinya.”
“Ibanga ni ukwitoza gutegeka ibyiyumvo byawe. Niwitoza kuba umugwaneza kandi ukibanda ku byiza, gutegeka uburakari bwawe ntibizakugora.”
—Daryl.
Kuki nagombye kwitondera cyane uko mpita nsubiza mu gihe hagize undakaza?
Imigani 26:20: “Ahatari inkwi umuriro urazima.”
“Iyo nshubije umuntu mu bugwaneza bituma atuza, tukaganira neza tutarakaye.”
—Jasmine.
Ni mu buhe buryo ibyo mvuga n’ibyo nkora bishobora gutuma ibintu birushaho kuzamba?
Imigani 22:3: “Umunyamakenga iyo abonye amakuba aje arihisha, ariko utaraba inararibonye arakomeza akagenda agahura n’akaga.”
“Hari igihe biba ngombwa ko mba ngiye kugira ngo mbone akanya ko gutekereza ku byabaye, hanyuma nkaza gukemura ikibazo maze gucururuka.”
—Gary.
Mu gihe havutse intonganya, kuki byaba byiza wigendeye ariko nanone utagaragaje ko urakariye uwo mwavuganaga?
Yakobo 3:2: “Twese ducumura kenshi.”
“Twagombye kubabazwa n’amakosa yacu kandi tukayavanamo isomo. Mu gihe ducitswe tugomba guhita twigarura kandi tukiyemeza kuzitwara neza ubutaha.”
—Kerri.
Inama: Ishyirireho intego. Iyemeze kuzamara igihe runaka, wenda nk’ukwezi, utarakaye. Jya ugira aho wandika uko witwaye maze urebe niba intego yawe wenda kuyigeraho.


text:
Gakenke: Nyobozi irasabwa gushyira imbaraga mubikorwa by’ubuhinzi n’ubworozi
Mu ihererekanya bubasha
Abaturage bo mu karere ka Gakenke barasaba nyobozi nshya gushyira imbaraga mubikorwa by’ubuhinzi n’ubworozi kugirango bizabafashe kurushaho kwitezimbere.
Abatuye mu karere ka Gakenke babitangarije Kigalitoday kuri uyu wa 29/02/2016 nyuma y’iherekanya bubasha hagati y’umunyamabanga nshingwabikorwa w’akarere hamwe na nyobozi yatorewe kuyobora akarere muri manda y’imyaka itanu.
Ngo biteze ibikorwa bitandukanye kuri nyobozi gusa ngo mubyo bakora byose bakwiye gushyira imbaraga mubikorwa by’ubuhinzi n’ubworozi bigakorwa kijyambere kugirango barusheho kubona umusaruro uzatuma bitezimbere.
Nshimiyimana Venant wo mu murenge wa Gakenke, avuga ko ibyinshi mubyo basaba nyobozi harimo n’ibisanzwe bikorwa ariko ngo arabasaba ko byarushaho kunozwa niba ari ubuhinzi bugakorwa kinyamwuga.
Ati “bagomba guhindura niba ari ubuhinzi bukaba ubuhinzi bw’umwuga, ubworozi bukaba ubw’umwuga, kuburyo ibyo tugomba kubona tugomba kubibona ariko tukanabibonera n’isoko, icyo mbasaba n’ukugirango uwo umutekano uboneke n’ubukungu bwiyongere bari basanzwe babikora ariko bikaba nk’umucoâ€.
Nyirandoriherezo Valerie ati “nabasaba ko bahera mu kuvugurura ikintu cy’ubuhinzi tukazamuka tujya mw’iterambere, noneho nibakora neza baturutse hasi murwego rw’umudugudu bizazamuka kuburyo no murwego rw’akarere bizagenda nezaâ€.
Umuyobozi w’akarere ka Gakenke Nzamwita Deogratias, avuga ko nubwo ibikorwa by’ubuhinzi mu Gakenke bigorana bitewe n’ubutaka buhanamye ariko ngo hari ibyo bateganya gukora.
Ati “icyo tuzakora n’ukuganira n’inzego zidukuriye kuburyo hano hiyongera amaterasi y’indinganire akaba menshi, ifumbire ikazira igihe, imbuto tukavugana n’inzego dukorana ikazira kugihe ahasigaye abatekinisiye bacu bakava mu biro bakabegera twumva ibyo ngibyo bizafashaâ€.
Umuyobozi w’akarere yemera ko ubworozi hakirimo ikibazo kuko batarashobora kubona umusaruro uhagije ariko ngo bagiye kwigisha abantu ko batagomba kwororera kubona gusa ifumbire ahubwo bakororera kubona amata.
Bimwe mubyo nyobozi ivuga ko izahangana nabyo n’uburyo hakongerwa amashanyarazi, gukora imihanda iyo bemerewe n’umukuru w’igihugu nindi itameze neza kuko biri mubidindiza iterambere ry’akarere.
Nzamwita Deogratias wongeye gutorerwa kuyobora akarere ka Gakenke azafatanya na Niyonsenga Aimee Francois ushinzwe iterambere ry’ubukungu na Uwimana Catherine ushinzwe imibereho myiza y’abaturage.


text:
Umugabo yavuye ku kazi ageze mu rugo umudamu we atangira kumuzimanira.
nawe amubwira uko byagenze kukazi, ati :
Twagize impanuka bureau dukoreramo irashya n’abarimo bose bahiye ntawarokotse!!
Umudamu ati wowe se wari urihe?
Umugabo ati njye nari nasohotse ngiye kwihagarika.
Umudamu ati Imana ishimwe yo yakurinze, nawe uba wahiriye hamwe nabo.
Umugabo ati ariko ababuze ababo mur’iyo nkongi y’umururo Leta yabahaye impozamarira ingana na 50 millions y’amanyarwanda.
Umudamu abyumvise ahita arekura abikubita hasi ibyo yari afite n’umujinya mwinshi uvanze n’agahinda agira ati :
Sinakubwiye inyara ryawe rya buri kanya!!! Ubwo koko urumva utampombeje!!!